Irekia Eusko Jaurlaritza - Gobierno Vasco :: Euskal Y-aren hiru tarte berri egiteko lizitazio-prozesua martxan\nEuskal Y-aren hiru tarte berri egiteko…\n\nEuskal Y-aren hiru tarte berri egiteko lizitazio-prozesua martxan Iturria: Irekia\n\nIñaki Arriola: "Joan den hilean Bergara-Antzuola tarteko lanak hasi zirelarik, sei dira abiadura handiko trenaren Gipuzkoako adarrean obratan dauden tarteak".\nJaurlaritzaren Kontseiluak baimena eman du gaur Euskal Y-aren Gipuzkoako adarrean hiru tarte berri egiteko lizitazio-prozesua hasteko: Urnieta - Hernani, Antzuola - Ezkio Itsaso I (mendebaldea) eta Andoain - Urnieta.\nAndoain-Urnieta tartea egiteko aurrekontua 80 milioi euro da, eta 34 hilabeteko epean egin beharko da.\nAntzuola-Ezkio mendebaldea tartea egiteko 128.9 milioi euroko aurrekontua izango da, eta 65 hilabeteko epea.\nUrnieta-Hernani tarterako berriz, 144.9 milioi euroko aurrekontua, eta 35 hilabeteko epea.\nHiru tarte horien lizitazioarekin Eusko Jaurlaritzak beste aurrerapauso handi bat eman du urtea amaitu baino lehen 761 milioiren esleipenak egiteko.\nJoan den hilean Bergara-Antzuola tarteko lanak hasi zirelarik, sei dira abiadura handiko trenaren Gipuzkoako adarrean obratan dauden tarteak: Ordizia-Itsasondo (2,86Km), Beasain ekialdea (2,16Km), Beasain mendebaldea (1,87), Legorreta (3,59), Tolosa (3,79), eta Bergara-Antzuola (4,2).\nHorrela bada, Eusko Jaurlaritzak espero du urte amaierako Euskal y-aren Gipuzkoako adarraren % 60 esleituta edo hasita izatea; hau da, adarrak dituen, 76,17 kilometrotatik, 44.\n"Aurten bertan, urrian, Ezkio Itsaso - Beasain tarteko obrei ekingo zaien, eta abenduan, Antzuola - Ezkio Itsaso mendebaldea, Tolosa-Hernialde, Andoain-Urnieta eta Urnieta-Hernani tarteetakoak. Hortaz, urtea amaitzen denean 11 tarte izango ditugu obratan", gaineratu du Arriolak".\nEta urtea amaitu baino lehen, gainera, Bergara-Bergara eta Antzuola-Ezkio Itsaso ekialdea tarteetako lizitazio-prozesuak hasiko dira.\nGainera, Jaurlaritzak abiadura handiko trenaren Bilboko, Vitoria-Gasteizko eta Donostiako sarreren kontua desblokeatu eta Espainiako Gobernuarekin akordiora iristea lortu du aurten.\nAndoain-Urnieta tartearen xehetasunak\nTarte horrek Andoain eta Urnieta udalerriak zeharkatuko ditu; 2.810 m-ko luzera izango du, baina ia erabat, 2.011, m tunelean joango da, (Andoaingo tunela), eta, era berean, horietatik 72,44 m, tunel aizunean. Horretaz aparte, bi zubi eraikiko dira: Oriako zubia eta GI-131 errepide gainekoa; guztira, 538 m.\nProiektuaren barruan tuneletara iristeko sarbide-kaminoak diseinatu dira, bai eta zerbitzu guztiak lehengoratzeko lanak (kaminoak, zerbitzuak, eta abar), tarte guztirako drainatze-sistema, trenbide-instalazioak, ...\nUrnieta-Hernani tartearen xehetasunak\nIbilbideak bi udalerri zeharkatuko ditu soilik: Urnieta eta Hernani, 5.250 metroko luzera izango du. Zatirik handiena tunelean doan (Urnietako eta Hernaniko tunelak) 3.651 metroko luzerarekin; horietatik 668 metro tunel aizunean joango dira (Urnietako eta Errotarango tunel aizunak) eta 57 metro, GI-131 Urumea autobiaren azpitik igarotzeko kutxak hartuko ditu. Horretaz aparte, bi zubi eraikiko dira: Ubaran errekaren eta Urumea ibaiaren gaineko zubiak; bien artean, 964 metro egiten dute.\nTrazaduraren amaieran hurrengo tartearen lotzen da, Hernani-Astigarragarekin; baina tarte horretako eraikuntza-proiektua oraindik idazten ari dira.\nProiektuak, besteak beste, honakoak ere hartzen ditu: tunel-ahoetarako sarbide-kaminoak, ukitutako zerbitzu guztiak lehengoratzeko lanak eta trenbide-instalazioak. Gainera oso kontuan izan dira obra ingurumenean txertatzeko neurriak, begi-inpaktua ahalik eta txikiena izan dadin.\nAntzuola-Ezkio mendebaldea xehetasuna\nTarteak Antzuola eta Urretxu zeharkatuko ditu, 3,56 km-ko luzeran.\nTrenbideak zeharkatuko duten lurraldea malkartsua da, aldapa handiekin eta bailara itxiekin, eta horrek ia zati guztia tunelean egitera behartzen du; hobi biko tunela proiektatu da:\nZumarragako tunelak; ekialdeko ardatzak 2.8 Km-ko luzera hartzen du, eta mendebaldekoak, 2.5 Km-koa. Ibilbide horretan bertan 495 m-ko luzera izango duen zubi bat egingo da Deskarga errekaren gainean. Tartea Antzina errekaren ibian lotuko zaio aurreko tarteari eta hurrengoarekin Zumarragako tunela igaro eta berehala.\nkorte_arriola_aht_eu.mp3 behera kargatu (0 Byte)\nkorte_arriola_tramo_berria_... behera kargatu (0 Byte)\ntotal_arriola_tramo_berria_... 20 MB


Hegoaldeko Gurutze berria: ehun urte bete dira ikurrina jaso zenetik Buenos Aireseko Laurak Bat euskal etxean\n1921eko uztailaren 9an, San Fermin jaiekin eta Argentinako Independentzia Adierazpenarekin bat etorrita (1816), ikurrina era ofizialean eta ospe handiz jaso zen Buenos Aireseko Laurak Bat euskal etxean. Gertaera hori mugarria izan zen ikurrinaren historian eta geroko bilakaeran, harrezkero euskaldun guztion baterako ikurtzat hartzeko hazia erein zela eta.\nostirala, 2021.eko uztailak 9\nUrteurren hori gogoratzeko eta euskal diasporak Argentinari nahiz Euskadiri denboraren poderioz egindako ekarria aitortzeko, Sabino Arana Fundazioak eta Laurak Bat euskal etxeak baterako eta aldi bereko ekitaldia antolatu dute, Bilbon eta Buenos Airesen, ikurrina bi hiriburuetan igota. Laurak Bat euskal etxetik gertu dagoen Buenos Aireseko Montserrateko Andre Mariaren parrokian bedeinkatutako bi ikurrin jaso dituzte. Hemen, Euskadin, Andoni Ortuzar EAJ alderdiaren EBBko buruak, Mireia Zarate Sabino Arana Fundazioaren presidenteak eta Gorka Alvarez Eusko Jaurlaritzaren Kanpoko Euskal Komunitatearen zuzendariak igo dute euskal oihala. Kanpoko Euskal Komunitatearen zuzendariak, hain zuzen ere, ekitaldiaren buru jardun du.\nSarreran, Gorka Alvarezek kanpoko euskal komunitatearen lana goraipatu du, izan ere “gure Herriaren ametsa egia bihurtu baitu, gure herriaren hiru errealitate politikoak bat eginda: Hirurak bat, Laurak Bat, Zazpiak Bat, Euzko Alkartasuna, Euskal Odola, Denak Bat... Euskal etxe batean sartzen denak edo kanpoan euskaldun sentitzen denak Pirinioen bi aldeetan hedatzen den herri aparteko eta bakar bateko kide sentitzen du bere burua. Gure zaharrek irrikaz desiratu izan zuten ametsa eta belaunaldi berriek lortzen jarraitu dugun asmoa. Euskal diaspora euskararen herriaren anaiarteko batasun horren adibide garbia da”, adierazi du.\nGorka Alvarezek, orobat, kanpoko euskal herritar guztiak aitortu nahi izan ditu “egon ziren, egon dauden eta egongo diren tokietan herri honen izatea eta sentimendua bihotzean daramatelako, Euskadi herri unibertsal, munduko herri bihurtuta”.\nIkurrina, aberriaren ikurra\nBeste alde batetik, Jose Gabriel Anitua Laurak Bat euskal etxeko presidenteak, Argentinatik zuzeneko konexioan arituta, duela ehun urte gertatutakoak gogoratu ditu, eta gertaera horrek antolatzaileentzat izan zuen garrantzia azpimarratu du, “100 urte geroago, gertaera horrek ondorengoengan izango zuen arrastoa inoiz ere ez zutela pentsatuko”.\n“100 urtez Ikurrinak eraso bortitz eta presio sinbolikoak jasan zituen. Ikurrina jaso zuten egunean bertan, elkartekide gutxi batzuek salatuta, Montserrat auzoko komisarioa hurreratu zen euskal etxera, hura kentzeko agindua zuela; hala eta guztiz ere, Errepublikako presidente Hipolito Irigoienen lagun hurkoa zen euskal etxeko presidente Niceto Etxenagusiaren esku-hartzeari esker poliziaren hasierako asmoak bertan behera geratu ziren eta salaketa artxibatu zen azkenean. Geroago, urteen poderioz euskaldunon ikur sendoa zela, kexa diplomatikoen presioak ere jasan zituen frankismoarekin bat zetozen erregimen ez-demokratikoen garaian”, adierazi du Laurak Bat euskal etxeko presidenteak.\nEraso horiek guztiak gorabehera, Anituak gogorarazi du ikurrina “ez zela inoiz jaitsi eta urteak joan ahala aberriaren ikur bilakatu zela”.\n“Gaur, Argentinan, ikurrina euskaldun guztien ikurtzat hartzen da. Horren erakusgarri, eranskailuak ikusten ditugu autoetan eta leihoetan, euskaldunen ondorengo argentinarrek nortasunaren erakusgarri hartu baitute, berezko ikur gisa, duela 100 urtetik hona”, adierazi du.\nBestalde, Oscar Alvarez Gila EHUko Historian doktore eta Amerikako Historiako irakasleak, euskal diasporaren ikertzaile eta “Antes de la Ikurriña: Bandera, símbolos e identidad vasca en América (1880-1935)” liburuaren egileak, deitoratu egin du gaur egun “diaspora oraindik ere Euskadiko memoria historikoan oso ahaztua” dagoela, nahiz eta “gure iraganaren une askotan, eginkizun garrantzitsua izan zuen euskal nortasuna eratzen eta sendotzen”.\nHorren harira, ikurrina aipatu du, diasporan jazo baitzen, lehen aldiz, ikurrina behin betiko aitortzeko urratsa. “1921eko uztailaren 9an, Buenos Aireseko Laurak Bat euskal etxea izan zen ikurrina jaso zuen lehen erakunde ez-politikoa, euskal nortasun nazionalaren ikur moduan. Pauso txikia izan zela eman lezake, baina hamarkada hartan ikurrina pixkanaka-pixkanaka onartzeko lehen urratsa izan zen, bai diasporan, bai euskal lurraldean. Ildo horretan, Eusko Ikaskuntzak ikurrina euskal banderatzat hartu behar ote zen aztertzeko txostena egin zuenean, diasporako euskaldunek ikurrina esangura horrekin erabiltzen zutela argudiatu zuen, besteak beste. 1936an, lehen Eusko Jaurlaritzak ofizialdu zuen ikurrina, eta horixe izan zen mugarri honen amaiera ona”, azpimarratu du.\nEuskal diasporaren eginkizun erabakigarria\nAzkenik, ekitaldiari amaiera eman dion Sabino Arana Fundazioaren presidente Mireia Zaratek euskal diasporak eta euskal etxeek euskal herritarren aberriaren etorkizunean duten zeregin erabakigarria azpimarratu nahi izan du.\n“Bere burua maite duen herri orok berezko historia ondo ezagutu eta historia hori zabaltzen jakin behar du. Emigrazioa etengabea izan da gure aberriaren bilakaeran, eta Amerika izan da helmuga nagusia. Emigrazio haren ezaugarri nagusietako bat izan zen orduko diasporak jakin izan zuela euskal sustraiei lotutako nortasun-sentimenduari eusten eta gerora finkatutako herrialdeekiko konpromiso eta gizarteratze irmoa uztartzen, herrialde horien garapenean eta ongizatean lagunduta, eta, horrekin batera, baita gure aberriaren izen ona ederresten ere”, adierazi du.\nJardunaldi hau amaitu baino lehen, Mireia Zaratek “mundu osoan zehar dauden euskal etxeek egindako lanaren balio izugarria eta garrantzi estrategikoa” aitortu nahi izan du, “gure kulturari eutsi eta hurrengo belaunaldiei igorri diezuelako”. “Diktadura eta debekuen garaian, gure kulturaren babesleku izan zineten”, gaineratu du.\n“Agur Jaunak” abestiaren doinuz amaitu da ekitaldia.\nComments (0) Number of views (164)\n69. zenb. (2021) salgai, gure egoitzan bakarrik eskuragarri. Prezioa: 5 euro (postaz bidaliz gero, bidalketa-gastuak ez dira sartzen )


Estutzen gaituzten sokak eten: euskaratik feminismora eta feminismotik euskarara\nBerbaizu Euskara Elkartea 2014-05-05 11:08\nAspaldiko asmoa genuen eta aste honetan gauzatuko dugu. Pare Deustuko talde feministak eta Berbaizu Euskara Elkarteak feminismoa eta euskara uztartuko dituzten jardunaldi batzuk burutuko ditugu asteon. Hiru egunetako egitasmoa izango da eta bertan euskaltzale, feminista, gazte, langabetu eta jubilatuak elkartzeko … Continue reading →\nThe post Estutzen gaituzten sokak eten: euskaratik feminismora eta feminismotik euskarara appeared first on Berbaizu euskara elkartea.\nMuga tabernaren 30.urteurrena\nJatsu Argarate 2014-05-05 10:29\nUrtetan etorri ez direnak joan ez balira bezala sentitzen dira itzultzerakoan, Muga tabernan\nFeminismoa eta euskara uztartuko dituzten jardunaldiak Deustun\nBerbaizu Euskara Elkartea 2014-05-05 10:00 Jendartea\nJustizia unibertsala hankartetik pasa nahi Espainiak\nJuan Mari Zulaika 2014-05-05 08:21 Politika Francoren diktadurako torturatzaile izendatsuen biak, bata Jesus Muñecas Guardia Zibil kapitaina, Zarautz eta Tolosa aldean hainbat gazte zigortu zuena eta bestea, J.A. Gonzalez, "Billy el Niño" polizia, Madrileko komisarietan bortizkeria berdinean gogotsu jardun zuena. Ez zuten bat edo bi torturatu, dozenaka baino.\nZirrara eta epikaz baina gidoia jarraituz, Irujo eta Barriola txapeldun handiak\nJosu Torre Altonaga 2014-05-05 08:12 Kirolak Izarrak aurrean izan arren, Barriola eta Aretxabaletak eraman dute protagonismoa (13-22).\nOihana Bartra eta Igor Meñika irabazle, Hego Uribe eta Arratiako Bertsolari Txapelketako finaletan\nBizkaie! 2014-05-05 00:00\nAstegoienean Hego Uribeko eta Arratiako bertso txapelketako finalak jokatu dira, zapatuan bata, eta domekan, bestea, Oihana Bartra Arenas izan zan nagusi Hego Uribeko bertsolarien artean, eta Igor Meñika Bengoetxea, arratiarren artean.\nJoseba Barandiaran Anduezagaz jokatu eban buruz burukoa Oihana Bartra bilbotarrak zapatuan Bilboko Hika Ateneoan. Berrogeita hamar bat lagun batu ziran Hego Uribeko Bertsolari Txapelketako finalean.\nArkaitz Zipitria Mendizabal, Axier Goñi Arsuaga, Joseba Barandiaran Andueza, Oihana Bartra Arenas, Peio Ormazabal Villanueva eta Txaber Ormazabal Villanueva bertsolariak izan ziran Hego Uribeko ...\nBiboko Aste Nagusiko Bertako Pop Rock Erakusketea abian da\nBertako Pop Rock Erakusketearen 28. edizinoan izena emoteko epea zabalik dagoala jakinarazo dau Bilboko Udalak. Maiatzaren 31 izango da azkenengo eguna. Taldeek gitxienez lau lanta bialdu behar ditue.\nAurreko urteetan lez, parte hartu ahal izateko taldekideak Bizkaian bizi behar dira edo taldekide bat sikeran lurraldean erroldatuta egon behar da. Metal eta Pop Rock estilo guztiak onartuko dira, jazza izan ezik. Antolatzaileek jakinarazo dabenez, bandetan emakumeak izatea eta euskeraz abestea kontuan hartuko da aukereketea egiterakoan.\nTaldeek gitxienez lau abesti original ...\nNaia del Castillo: 'Identidadearen kontua lantzeko duplikazinoa jorratu nahi izan dot'\nNaia del Castillo da, 2013an bekea jaso eben 26 artisten artean, aurtengo edizinoko epaimahaiak Bilbao Artek Urazurrutiako 32an dauen aretoan banakako erakusketa bat antolatzeko aukeratu dituan zazpi artistetako bat. Aurten, 31 artista eta 2 kolektibo artistiko dagoz egoitza artistikoa Bilbao Arten egiten, Bilboko zentro honek BBK Fundazinoaren laguntzaz sortzaile gazteei eskaintzen deutsezan bekei esker.\n1975ean Bilbon jaioa, Naia del Castillo Arte Ederretan Lizentziatua da Euskal Herriko Unibersidadean eskultura alorrean eta Arte Ederretako Master bat egin dau ohorezko matrikuleagaz Londreseko Chelsea ...\nHamabost urteko etenaldiaren ostean, Kashbadek 'Arrakala' disko barria kaleratu dau\nSorkun Rubio, Haritz Beristain, Gorka Lazkano, Gorka Sesma eta Karlos Osinaga barriro batu dira 15 urteren ostean, eta kaleratu barri dabe Arrakala (Bonberenea Ekintzak) diskoa. Daborduko hasi dira zuzenean aurkezten, hurrengo kontzertua maiatzaren 16an daukie, Tolosako Bonberenean.\nIgaz batu ziran estudioan aspaldiko partez Kashbad taldeko kideak, Ihes puntua. Aitzol Gogortza pero lagunari musika, gutuna, bertsoak proiektuan parte hartzeko. Okila izeneko abestia grabau eben, eta atzera be alkarregaz zeozer egitea pentsetan hasi ziran. Bonberenean astean behin entseguak egiten hasi zan taldea ...\nTratu txarrak eta erasoak jasandako emakumeentzako arreta zerbitzua\nBizkaia Irratia 2014-05-05 00:00\nBizkaiko Foru Aldundiagaz hitzarmena izenpetu dau Durangaldeko Mankomunazgoak, laguntza zerbitzua eskaintzeko tratu txarrak eta sexu erasoak jasandako emakumeei. Zerbitzua deszentralizetan eta hobetzen dabil Aldundia.\nInarren aldeko alkartasun azokea\nDurangoko Kurutziaga ikastoleak Inar umeari laguntzeko azoka solidarioa eratu dau. Wolf Hisrchhon sindromea dauka, gaisotasun arraroa. Ikerketan laguntzeko dirua batu gura dabe zapatuan egingo daben azokan. Familien artean erabilten ez daben baina ondo dagoen materiala batzen ibili dira, eta jente ezagunari be eskatu deutse materiala emoteko: pelotariak, aktoreak, kantariak, idazleak, kirolariak...Zapatuan egingo dabe ekimen solidarioa Kurutziaga ikastolan bertan.\nKutxabanken "likidazioa" salatuko dute EAEko hiriburuetan\nArgia 2014-05-05 00:00\nKutxabank “zerbitzu publiko eta gizarte ekintzako” erakunde gisa likidatzen ari direla salatu dute zenbait gizarte eragilek eta sindikatuk.\nBilboko Alondigeak Forma Eszeniko Barrien Nazinoarteko Topaketea antolatu dau\nMaiatzaren 26tik 31ra bitartean Bilboko Alondigeak 3,2,1 Forma Eszeniko Barrien Nazinoarteko Topaketea hartuko dau. Hiru edizino izango ditu programa honek, aurreko urtean hasi zan eta datorren urtean amaituko da. Aurten, performancea, jantzea eta egungo antzerkia barrikusiko dituen hainbat proposamen artistiko alkartuko dira. Hiru disziplina horreek alkarregaz eta gai, kontzeptu eta sinergia desbardinak planteetan dituen beste arte mueta batzuekaz hartu-emonetan dagoz.\n3,2,1 Forma Eszeniko Barrien Nazinoarteko Topaketan, ikuspegi eta jatorri desbardinetako sortzaileek, gune berean kontzeptu arrunten ...\nGlobalizazinoaren erronkak eta arriskuak aztergai Bilbon pentsalari ospetsuen eskutik\nBidebarrieta Kulturguneak globalizazinoaren arriskuei buruzko berbaldi-zikloa antolatu dau maiatzerako, Sami Naïr tarteko daben pentsalari ospetsuen laguntzaz. Migrazino-mobimentuetan espezializau eta kogarapena izeneko kontzeptua sortu eban politologi frantsesak Bidebarrietako Liburutegiko Ekitaldi Aretoan berba egingo dau maiatzaren 5ean, astelehenean, Jean-André Vialá Bilboko Institutu Frantseseko zuzendariak aurkeztutako agerraldian.\nAngel Gabilondo Hezkuntza Ministro ohia, Maria Xose Agra Filosofia Moraleko irakaslea eta Cesar Rendueles soziologo eta saiogilea dira Globalizazioa: erronkak eta arriskuak izenburu orokorra dauen berbaldi-ziklo honetako ganerako hizlariak. Patxi Lanceros filosofo bilbotarrak aurkeztutako berbaldi honeek ...\nIdoia Mendia Lau Haizetara\nIdoia Mendia PSE-EE-ko bozeroalea Lau Haizetara saioan izan dogu. Europan aukera bi dagozala dino. Eskumea, orain agintean dagoena, eta ezkerra. Gizarte, ekonomia eta enplegu politikak aldatzeko, aukera bakarra botoa ezkerrari emotea dala esan dau. Espainiar estaduaren egiturea be aldatu egin behar dala ustea dau Mendiak. Autonomien estadua inperfektua ei da. Bidea, federalismoa. Idoia Mendiak beste hainbat gai be jorratu ditu Bizkaia Irratian.\n‹‹ Aurrekoak 1 2 3 4 ... 1745 1746 1747 1748 1749 1750 1751 1752 ... 1872 1873 1874 1875 Hurrengoak ››


«Iraunkortasunean munduko erreferente bihurtzea nahi nuke» | Eguneko gaiak | GARA Euskal Herriko egunkaria\nEGUNEKO GAIAK | EHU-REN UDAKO IKASTAROAK\nEHU-REN UDAKO IKASTAROEN ZUZENDARI AKADEMIKOA\nDonostiarra da Itziar Alkorta; Zuzenbide Zibileko irakaslea da EHUn eta biomedikuntza arloko giza eskubideei buruz ikertzen du. Unibertsitate eta Ikerkuntza sailburuordea izan zen Lakuako Gobernuan (2013-15). Eusko Ikaskuntzako bazkide da eta Jakiundeko idazkari nagusi izan zen (2010-11). Europako Batzordean jardundakoa ere bada. Carmen Agouesi hartu dio lekukoa EHUren Udako Ikastaroen zuzendari gisa, kalitatearen eta zabalkundearen alde lan egiteko asmoz.\n«Iraunkortasunean munduko erreferente bihurtzea nahi nuke»\nItziar Alkortak ikasle eta irakasle gisa ezagutzen zituen EHUren Udako Ikastaroak, eta zuzendari hasi denean «ikaragarrizko sorpresa-kutxa aberatsa» ireki du, logotipoan azaltzen den marrazkia bezalakoa. Elkarrizketa ere halakoxea izan da; goxoa, leiho baten antzekoa.\n38. edizioa hasi berri duzue. Jada erreferente da Miramar jauregia. Baina kanpora zabaltzen ari zarete.\nBai, gero eta ikastaro gehiago egiten da kanpoan, batez ere Bizkaian. Araban ere egiten dira, Nafarroan bi eta Iparraldean hiru. Helburua zabaltzea da, ez bakarrik fisikoki. Sareetan eta interneten presentzia handiagoa izan nahi dugu. Horretarako eduki nagusia orain arte online ikastaroak izan dira, baina konturatu gara badagoela gai bat azkeneko urte hauetan ardatz transbertsal bihurtu dena, oso argia: iraunkortasuna. Horri buruz aurten dauzkagun 18 ikastaroekin eta BBVAren laguntzaz ekarriko ditugun iraunkortasun mailako Nobel saridunekin, iraunkortasun foro bat eskainiko dugu, ez soilik presentziala. Interneten posizionatu nahiko genuke, eta edukiak urte osoan eman. Aurki egingo dugu aurkezpen ofiziala.\nBadaude ikastaroetan maiz agertzen diren beste gai batzuk; Europar Batasuna, feminismoa eta brexita kasu.\nMultzo oso kontsolidatuak dira horiek, baita bioetikarena ere. Adibidez, bizitzaren azken uneetan dauden pertsonen eskubideak zeintzuk diren azalduko digu Arartekoak. Mundu mailako adituak ekarriko ditugu, medikuntza, filosofia zein zuzenbidekoak. Testigantzak ere entzungo ditugu. Momentu honetan lege ekimen batzuk daude martxan eta ikastaro honek inpaktua izango du alde horretatik ere, alde batera edo bestera egin dezaketelako. Bioetikarekin lotuta, Big Datarena ere puri-purian dagoen erronka da. Osasun sistema asko ari dira historia klinikoen datu guztiak plataforma batean biltzen, anonimotasunean, horien gainean ikertu ahal izateko. Horrek pribatutasunarekin lotutako erronka itzelak dakartza. Nola partekatu publikoki ikerketa horren ondorioak? Badira farmazia enpresak izugarrizko dirutza ordaintzeko prest. Beste ikastaro bat zelula eta ehunen bioinpresioari buruzkoa da. 3D inpresorak erabiliz zelulak eta ehunak sortzen ari dira osasun arazoak sendatzeko.\nEztabaidarako gaiak jorratzen dituzue beti.\nHain zuzen ere. Bi alde dituzte. Topagune gara eta funtzio bat daukagu: gizarteak unean dituen erronkei erantzuteko baliabideak ematea. Eztabaidarako plataforma eta ideiak bideratzeko gune bilakatu gara. Hori da, seguru asko, gizarteari ematen diogun zerbitzuan baliorik inportanteena. Oso modu atsegin eta gertukoan topatzen dira mundu mailako adituak eta hiritarrak, gai batzuen gainean egunean jartzeko eta eztabaidatzeko. Giroa bereziki plurala eta, nire ustez, egokia da gai askori buruz eztabaidatzeko.\nAste honetan robotika sozialaren ikastaroan parte hartu dut eta hala izan da. Borobilean eserita egon ginen eta irakaslea bat gehiago zen.\nHarresi asko erortzen dira. Akademiaren zurruntasun horrek batzuetan beste maila bateko eztabaida eragozten du eta hemen ez da hori gertatzen. Horizontaltasuna lantzen dugu. Jakintza eta eztabaidarako gune horizontal irekia izan nahi dugu. Ezagutza partekatu egin behar da eta denok daukagu ezagutzaren zati bat. Adituak bere funtzioen barruan dauka ezagutza partekatzea. Plataformak eskaini behar dira partekatu ahal izateko, gizarte gero eta informatuago, formatuagoaren eta iritzi egituratuagoen bila joan behar dugulako. Hori ere bada unibertsitatearen zeregina, leiho ireki bat izatea. Euskal gizartearen topagune gara eta intereseko gaiak modu horizontal batean planteatu behar ditugu. Nahi duen guztiak dauka tokia mahai horren inguruan.\nIkastaro ibiltariekin 20 bat herri pasatuko dituzue.\nDenak dira politak, baina badira batzuk azpimarragarriak: zientziaren gune historiko izendatu zuten iaz Bergara eta bertan ospatuko dugu taula periodikoaren urteurrena, Elhuyar anaiek oso ekarpen inportantea egin ziotelako taulari 1883an, wolframioa. Beasainen, bestalde, alzheimerra ikertu dute eskualdean eta herritarrekin partekatuko dituzte emaitzak. Beste ikastaro batean, oinez ibili eta ikasi egingo dute aldi berean, pentsalari peripatetikoek Grezia klasikoan egiten zuten gisan; Donibane Lohizunetik Donostiara joango dira. Zahartze aktiboko adituekin egingo dute bidea erretiratuek, hitz eginez eta eztabaidatuz ikasiz, hiru egunez. Matrikula berehala itxi genuen; arrakasta handia izan du.\nJarduera irekiak ere erakargarriak dira, Ramon Saizarbitoria eta Harkaitz Canorekin.\nOmenalditxo bat egingo diogu Ramon Saizarbitoriari ‘Egunero hasten delako’ nobelaren 50. urteurrenean. Harkaitz Canok, aldiz, ‘Literatura mutanteak’ errezital-performancea egingo du, non aldi berean pertsona bat tatuatuko dugun [irriz aitortu digu ez dakiela oraindik Cano bera ala beste bat izanen den tatuatua]. Badago hirugarren bat, non Cesar Bona mundu mailako irakasle errekonozituenak gazteen garapen neuronala eta jarduera pedagogikoa nola uztartu azalduko duen.\nZer ekarpen egin nahi diezu zuretik ikastaroei?\nHasteko, aurrekoei aitortza egin nahi diet. Beraiek bezain ondo egin nahiko nituzke gauzak. Etorkizunera begira ikastaro hauek balio handia daukate eta seguru asko nazioartean posiziona ditzakegu orain baino hobeto, eduki zehatzen bidez. Horietako bat iraunkortasuna izango da. Topagune irekia izateaz gain, mundu mailako erreferente bihur gaitezke iraunkortasun gaietan posizionamendu hori lortzen badugu. Hori egin nahi nuke, batez ere gazteei begira. Badago belaunaldi arteko arrakala bat oso kezkagarria eta guk horretarako balio dugu, adituak, herritarrak eta gazteak, ondarea jasoko dutenak, elkarrizketa eta adostasun handi batzuetan biltzeko. Egiten dira kongresuak, baina seguru asko ez dago plataforma horizontalik hiritar, aditu eta belaunaldiek batera hitz egiteko mahai baten inguruan. Horretarako aukera ireki nahi genuke. Ezinbestekoa iruditzen zaigu.\n191 ikastaro dituzue. Horietatik zenbat dira euskaraz?\nEuskarazko eskaintza hazten doa. Aurten 20 ikastaro ditugu euskaraz eta, kopuruaz gain, ikusten ari gara duela urte batzuk, zoritxarrez, kosta egiten zela ikastaro horietan 40 laguneko taldeak osatzea; aldiz, orain, askoz naturalago osatzen ditugu taldeak. Hortaz, euskarazko ikastaroak kontsolidatzen hasi direla uste dut. Ez hori bakarrik; euskal kulturarekin zerikusia duten ikastaroak ere egonkortuak daude. Ingelesez pare bat dauzkagu eta frantsesez ere badugu bat. Eleaniztun gara. Gero eta gutxiago dira hizkuntza harresi bezala ikusten dutenak eta hori gizarte mailan ikaragarrizko aberastasuna da.\n«Aditu, herritar eta gazteak, ondarea jasoko dutenak, elkarrizketa eta adostasun handi batzuetan biltzeko balio dugu».\n«Jakintza eta eztabaidarako gune horizontal irekia izan nahi dugu. Denok daukagu ezagutzaren zati bat»\n«Pil-pilean dauden gaiak jorratuko ditugu. Adibidez, biziaren amaierako eskubideak, ikuspegi ezberdinetatik»


Eibarrek eta Amorebietak irabazi egin dute | Kirola | Berria\nEibarrek eta Amorebietak irabazi egin dute\nFUTBOLA. Lehen Mailatik gertuago dago Eibar. Atzo 2-3 irabazi zuen Leganesen. Lehen zatian 0-2 aurreratu ostean, bigarrenaren hasieran etxekoek berdindu egin zuten. Gipuzkoarrek, halere, hirugarrena egin zuten. Eibar bigarren dago, 77 punturekin.\nAmorebietak, berriz, mailari eusteko aukerekin segitzen du. Atzo 1-0 irabazi zion Huescari Lezaman, Gorka Guruzetak 56. minutuan sartutako golari esker. 40 punturekin Reala B-rekin berdinduta dago, eta gaur Sportingek eta Malagak egin dutenaren zain, bi puntura dute salbazioa bi euskal taldeek.\nEmakumezkoen liga, berriz, gaur amaituko da. Realak Txapeldunen Ligarako sailkapena zaleekin ospatuko du, Anoetan (12:00). Aurrean Alaves izango du. Arabarrek aise bete dute mailari eusteko xedea. Ordu berean Athleticek Sevilla hartuko du Lezaman. Vanesa Gimberten eta Erika Vazquezen agurra izango da. Eibar, berriz, iragan asteburuan jaitsi zen mailaz, eta 11:30ean Valentziaren aurka jokatuko du Umben.\nEz du interesik ikusi\nMarcelino Garciak uko egin dio Athleticen jarraitzeko aukerari, hiru hautagaien partetik ez duelako proiektu bat garatzeko apusturik ikusi. Penatuta doa\nBeste urrats bat podiumerantz\nLandak erasora jo du etapa nagusian, eta indartsu dagoela berretsi du; Hirt gailendu da Aprican\nAthletic hazi egin da Marcelinoren aginduetara\nEtxean uso, kanpoan otso\nUltzamako Buruzgainek eta Azpeitiko Ilunpek irabazi egin dute Berria txapelketan, eta elkarren kontra jokatuko dute final-laurdenetan


Erosketa bonu gehiago salgai gaurtik aurrera, herriko saltoki gehiagorekin - Albisteak - Usurbil\nErosketa bonu gehiago jarri ditu gaur salgai udalak gertuago.eus webgunean, herriko merkataritza bultzatzeko helburuarekin. Konfinamenduagatik ixtera behartuta egon ziren saltokiei laguntzeko sortu zituen udalak Gertuago erosketa bonuak, herritarrek herrian eros zezaten bultzatuz, tokiko kontsumoa lehenetsiz, erosketa-ohitura berriak eragitea: izandako arrakasta ikusita, bonuen bigarren sorta bat ateratzea erabaki du, saltoki gehiagorekin. Lehenengo aldian bezala, udalak bere gain hartuko du herritarrek izango duten %20ko deskontua. Oraingoan, ordea, elikagaien dendak eta tabernak ere gonbidatu dituzte bonuen sistemaren barruan sartzera: beste 25 saltokik parte hartuko dute; 51 dira, guztira.\nUdala herriko merkataritza biziberritzeko lanketa betean zela iritsi ziren Covid19-aren osasun krisia eta itxialdia. Aldi hartan ixtera behartuta egon ziren merkatari eta ostalariei laguntzeko sortu zituen Gertuago erosketa bonuak, herritarrek herrian bertan kontsumi dezaten, eta merkatarien zein herritarren aldetik izan zuten harrera ona ikusita, bigarren fase bati ekin dio udalak. “Oso pozik gaude lehen aldiak izan duen harrerarekin: beste behin ere, usurbildarrek, erronkari heldu, eta ezin hobeto erantzun dute”, nabarmendu du Agurtzane Solaberrieta Mesa alkateak. Gertuago bonuen lehenengo fasearen zenbait datu ere eman ditu: salgai jarritako bonuen %90 inguru saldu dira, eta horrek 50.000 euroko diru-sarrera eragin die herriko merkatariei. “Atzoko datuen arabera, 50.310 euro dira. Horietatik 40.248 euro herritarrek jarri dituzte, eta udalak gainerako 10.062 euroak. Garai zail hauetan, arnasa izan dela esango nuke, aurrera egiteko ezinbestekoa dena”.\nAurrekoaren aldean, bi berritasun nagusi ditu bigarren faseak. Batetik, itxialdian irekita egon ziren saltokiek ere parte hartuko dutela: elikagaien dendek eta tabernek. Bestetik, tabernariekin du zerikusia bigarren berritasunak: aurrekoan, dirulaguntza zuzenak eman zitzaizkien, eta oraingoan tabernariak sartzeko modua egin du udalak, bost euroko bonuen bidez. Berdin gozoki dendekin. Tabernariek zein gozoki dendetako arduradunek bonuak inprimatuta eramateko eskatuko dute, lana errazteko. Tabernariei laguntzeko beste modu bat izan da terrazak bultzatzea: konfinamendua arintzen hasi zen garaian hartu zen neurria, aire librean kutsatzea zailagoa delako, eta uda sasoian luzatu da baimen hori, distantziak mantenduz terrazak handitzekoa.\nSolaberrietatik gogoratu duenez, osasun krisiak erakutsi du osasunaren alde egitearen baliokidea izan dela erosketak gertu egitea, herrian bertan. “Tokiko merkatariak eta zerbitzuak beti egon izan dira herritarrengandik gertu, eta orain, guri dagokigu haiek zaintzea, gertu sentiaraztea. Herria hilik izan da aste luzetan: latza izan da pertsianak itxita ikustea. Osasuna abiapuntu eta helmuga, herria berpiztea, bizitzea tokatzen zaigu orain, eta herriko merkataritza da horren berme”. Zentzu horretan, herriko merkataritzari eta, beraz, bizitzari eustea herri-erronka dela nabarmendu du alkateak: “Hau ez da merkatarien eta udalaren erronka bakarrik: herri-erronka baten aurrean gaude, eta ez dut dudarik elkar harturik, elkarlan eta lankidetzatik, elkartasuna eta komunitatearen zaintza oinarri, aurrera egingo dugula.\nKanpainan parte hartuko duten herriko merkatari eta ostalariak ere izan dira agerraldian. Irati Artzek, Lizardi liburu dendako arduradunetako batek, azaldu duenez, lehenengo kanpainan parte hartu zuten, eta “oso-oso gustura” daudela adierazi du: “Udalaren aldetik laguntza daukagu, eta bigarren faserako ikusi dugu jendea bonuak atera zain zegoela. Laguntza handia izan da, eta bezeroak ere oso gustura utzi ditu”. Bordatxo tabernak, gainerako tabernen antzera, lehenengo aldia izango du bonuen sisteman, eta Paulino Ibargoien baikor dago: “Hau bigarren fasea izango da, eta jendearen erantzuna ona izango da. Tabernari bezala, iruditzen zaigu bost euroko bonuena ideia ona dela, eta herritarren erantzuna ona izango dela”.\nAdinekoei bonuak erosteko laguntza\nErosketa bonuak Internet bidez erosi behar direnez, zaharrek bonuak erosteko zailtasunak izan ditzaketelakoan, udalak astean bi egun jarriko ditu haiei laguntzeko. Zehazki, bonuak erosten lagunduko dien langile bat jarriko du horretarako, astearte eta ostegunetan, Potxoenean, 12:00etatik 14:30era. Horrez gain, Kzgunea berriz ere martxan da, egunero dago zabalik, eta bertako langilea ere laguntzeko prest dago. Izan ere, adinekoek nagusiki herrian bertan egiten dituzte erosketak, eta erosle finenak haiek izanda, kanpainatik kanpo ez geratzeko ahalegina egingo du udalak, eta adinekoak gertu dituzten herritarrei ere haiei laguntzera dei egin die. “Adinekoak dira erosle finenak, leialenak, eta ez genuke nahi kanpaina honetatik at uztea. Horregatik, deia egin nahi diet gazteagoei, halako gailu eta bitarteko digitaletan iaioagoak direnei, euren gurasoei edota inguruan dituzten adinekoei erosketa-bonuak eros ditzaten laguntzeko”.\nGertuagoren lehenengo eta bigarren fasean bultzatutako bonuek ez dute iraungitze data bera. Lehenengo fasean bultzatutakoak 2020ko abenduaren 31ra arte erabil daitezke; bigarren fasean bultzatutakoak, 2021eko martxoaren 31ra arte.\nBonuak eskuratu ahal izateko beharrezkoa da gertuago.eus webgunean erregistratzea. Hori egindakoan, gustuko saltokia bilatu, eta eskaintzen dituen bonuen artean aukeratzea baino ez da egin behar. Erositakoan, mezu elektroniko bidez jasotzen dituzte bonuak erabiltzaileek.\nHona agerraldiko irudi gehiago:


«Arazo larria da, egungo soldatekin etxebizitza alokatzeko zailtasuna» - Hernani - Kronika.eus\n«Arazo larria da, egungo soldatekin etxebizitza alokatzeko zailtasuna»\nKronika - Erredakzioa 2021-05-03 00:00\nAurreko asteko Plenoan, mozioa aurkeztu zuen Elkarrekin Podemos-Orain Hernani udal taldeak, alokairuen prezioen gehiegikerien inguruan.\nAlokairuen prezioen gehiegikeriak jarri zituen mahai gainean Elkarrekin Podemos-Orain Hernani udal taldeak, aurreko astearteko Plenoan, mozio baten bitartez. EH Bilduren botoekin batera, onartu egin zen mozioa, baina kontra bozkatu zuten EAJ-PNVk eta PSE-EEk. Eta horren harira, balorazioa egin du Elkarrekin Podemosek: «1947ko lege frankistak sortutako egoeretara eta Madril eta Bartzelonaren 1944ko egoerara eraman zituzten beraien argudioak, kontrako botoa emateko. Eta gure ustez, ezin da iraganeko argudiorik erabili, egungo arazoak konpontzeko. Egungo soldatekin, alokairuko etxebizitza bat eskuratzeko zailtasuna arazo larria da».\nAzaldu dute, Plenoan aipatu zirela Berlinen edo Parisen alokairuak kontrolatzeko hartutako neurrien ondorio negatiboak, «Herberehetan ematen ari diren emaitza onak alde batera utzita. Han, talde ultraeskuindarrak dira alokairuen prezioak arautzeari uko egiten dieten bakarrak. Europa osoan ari dira egiten prezioak kontrolatzeko politikak, baina bi zerrendaren buru da Estatu espainairra: biztanleek alokairua ordaintzeko errentaren zati haundiena (%66) bideratu behar duten herrialdeena; eta alokairuaren burbuila zulatzeko gutxien egin dutenena».\nJabetza pribatuaren eskubideei buruzko argudioak ere izan ziren Plenoan: «baina Kaxkoan etxebizitza kaxkar batengatik hilean 800 euro kobratzea askatasuna da ala gehiegikeria?».\nEta nabarmendu du, prezioak arautzea bezain garrantzitsua dela «neurri fiskalak hartzea, etxebizitza publikoetan inbertitzea, edo etxebizitza hutsak mobilizatzea. Hernani Bizigune programan sartuta dago: etxe hutsen jabeek Jaurlaritzaren esku uzten dute kudeaketa, berak egin ditzan konponketak, mantentze lanak, eta prezioak ezarri, alokairu sozialera bideratuta. Ez dugu ulertzen, 2014tik Hernanin 31 jabe bakarrik konbentzitu izana, Gaindegiaren arabera 732 etxebizitza huts daudenean. Horretarako borondatea behar da. Udal eskumena da, eta serio jarri behar dugu, jabeekin banan-banan hitz eginda; eta horretarako pertsona bat kontratatu behar bada, hala beharko du».\nOrain Hernanik aipatu du, era berean, zuzkidura-bizitoki batekin arazoa dagoela Hernanin: «bost urterako alokairuak dira, 35 urtetik beherakoentzat. Jaurlaritzak ez zuen bete bigarren irizpidea, eta gizarte-bazterketa arriskuan zeuden adinekoei eman zien. Bost urte igaro dira, pandemia betean gaude, eta orain bertatik bota nahi dituzte. Aurreneko irizpidea aldatzeko asmorik ez badago, ez genieke adinekoei horrelako etxebizitzarik eskaini behar, oso zaila baita haien egoera aldatzea».\nEta nabarmendu du, politika horiek ez dutela irtenbiderik ematen: «orain, pertsona askok patera pisuetan konfinatuta bizi behar izan dute. Zer beldur dago etxebizitza politiken eredua aldatzeko? %100 alokairu sozialeko etxebizitza publiko gehiago behar ditugu. Etxebizitza eskubidea da, ez negozioa».


Camilleren Bidea egiteko proposamena luzatu du Ostadarrek datorren astebururako | El Diario Vasco\nUrretxuCamilleren Bidea egiteko proposamena luzatu du Ostadarrek datorren astebururako\nCamilleren Bidea egiteko proposamena luzatu du Ostadarrek datorren astebururako\nEL DIARIO VASCO URRETXU. Martes, 3 julio 2018, 00:12\nOstadar Mendi taldeak 'Camilleren Bidea' egiteko proposamena luzatu du datorren astebururako. Gogoratu dezagun, 'Camilleren Bidea', bertako azken hartzaren omenezko ibilbidea da. 2010ean hiltzat eman zen, honen arrastoak ezin izan direnez aurkitu momentutik. 25 urte zituen orduan, adin zaharra hartz batentzako. Bere bizitza osoa Biarnoko mendialdean eman zuen, baita Erronkariko Haranean eta Aragoiko Anso eta Echo Haranetan ere. Bere homenez, zeharkaldi hau dugu (www.lasendadecamille.com).\n'Camilleren Bidea' 104 kilometro luze den trekking biribila da. Mendebaldeko Pirinioetako Parke Naturala sakonki ezagutzeko parada ematen du, Aragoiko alde piriniarrean eta Frantziako Pirinioen Parke Naturalean -Aspe Haranari dagokion zatian- mugitzeko aukera ematen du ibilbideak.\nDatak eta aurrez ikusitako ibilbideak hurrengoak dira: uztailak 7an, Somport Mendatea, Sansanet-eko Basoa, Espelunguère-ko Basoa, Lapachouaou-ko Lepoa, Lac d'Arlet aintzira eta Arlet-eko Aterpean gaua pasatuz, gutxi gorabehera 19 kilometro.\nUztailak 8an, Arlet-eko Aterpea, Saoubathou Lepoa, Puerto del Palo Mendatea, Labrenère eta Lescun herrian amaitzea (Lauzart kanpinean), gutxi gorabehera 19 km eta erdi.\nUztaileko ibilaldian izena emateko epea irekita dago Ostadar Mendi Taldearen bulegoetan. Aterpeko plazak mugatuak dira, beraz, azkar apuntatzea komeni da. Izena emateko epea uztailaren 4ean amaituko da. Irteera, uztailaren 7an goizeko 05:30etan izango da, Zumarragako postetxe ondoan.\nIrteera honetan autobusak ezingo ditu norberaren ekipajea eraman, aterpea edozein errepideren urruti dagoelako.\nLa Quincena Musical homenajeará a Iparragirre el día 25 'Busti Zaitez' por la esclerosis múltiple


"Euskararen gramatika" aurkeztu du Euskaltzaindiak Durangoko Azokan, "euskararen XXI. mendeko gramatika"\nAdolfo Arejita, Miren Azkarate eta Jesus Mari Makazaga euskaltzainek bi liburukiko lana ekarri dute Talaia espaziora, azken hogeita bost urteetan mundu osoko gramatikek bere egin dituzten kontzeptuak aintzat hartzen dituen liburua.\nMiren Azkarate, Adolfo Arejita eta Jesus Mari Makazaga, aurkezpenean\nEuskaltzaindiaren Gramatika Batzordea 1980an abiatu zuten, eta hamaika urte geroago "Euskal Gramatika Lehen Urratsak" (EGLU) saileko lehen liburukia argitaratu zuen Akademiak, perpaus bakunei buruzkoa; sei liburuki gehiago etorri ziren gero, 2011ra arte (aditza, lokailuak, juntagailuak eta mendeko perpausak 1, 2 eta 3).\nOrain, EGLU lanaren azken liburukia argitaratu eta hamar urtera, "Euskararen gramatika" lana aurkeztu du Akademiak, auzo hizkuntzetakoen pareko "gramatika duin eta homologagarria", Miren Azkarate euskaltzain osoak, sorreratik Gramatika Batzordearen kide den hizkuntzalariak, gaurko ekitaldian azaldu duenez.\nAzkaratek zehaztu duenez, milana orrialdeko bi liburukiko lan berria ez da orain arteko argitarapenen laburpen soila, ezpada egun hizkuntzalaritzan ondo hedatuta dauden kontzeptuak barneratu dituen euskararen gramatika berria. 1990etik ikertzaileek hitzetik hortzera darabiltzaten kontzeptu teorikoak gehitu zaizkie orain arteko ikerketei, hala nola flexioa, argumentu egiturak, ergatibitatea, aditz inergatiboak eta inakusatiboak, paper tematikoak, aditz psikologikoak…\nHorren ildotik, "Euskararen gramatika"n "deklinabide" eta "kasu sistema" kontzeptuak bereizi dira; hitz ordena aztertzeko, "sintaxi egitura" eta "informazio egitura" bereizi dira, ikuspegi zabalago batez; EGLUren lehen bi liburukietan izenari, adjektiboari, izenordainei, adberdioei eta determinatzaileei eskainitako kapituluak goitik behera aldatu dira…\nLanaren berrikuntzen artean, gai aurkibide zabala (100 bat orri) azpimarratu du Azkaratek, 2 urtez landu duten arloa. "Adituek, ikasleek eta ikertzaileek aterako diote etekin gehien lanari, baina beste askok ere aurki dezakete informazioa gai aurkibideari esker. Demagun bait- menderagailuari buruz gehiago jakin nahi dugula, nahikoa dugu aurkibidera jo", azaldu du Miren Azkaratek.\nGainera, adibideak ugari daude testuan, eta gehienak XXI. mendeko corpusetatik hartu dituzte "hurrengo hamarkadan erreferentzia izan nahi duen lanean".\n2.000 orriko bi liburutzarrek izutuko dituztenei mintzatu zaie Adolfo Arejita euskaltzain osoak, ekitaldia irribarre batez bukatzeko: "Umorez hasiz gero, entretenigarria eta maitagarria da gramatika".\nEuskaltzaindia albisteak 2022


Agur memoria - - Anboto.org\nGarazi Arrizabalaga Cabrerizo (Durangoko Museoa) 2018-05-04 08:30\nOrain dela egun batzuk galdera bat egin zidaten: iraganera joan ahalko bazina, zein bi pertsonaiarekin izango zenuke elkarrizketa bat? Hasieran burura etorri zitzaizkidan izenak idazleenak, artistenak, politikarienak izan ziren. Baina ondo pentsatu eta gero, beste pertsonaia batzuekin hitz egitea gustatuko litzaidakeela pentsatu nuen. Egia esan, nire bizitzan zehar hitz egin izan dut haiekin, baina orain ezin dut.\nNire amama eta aititerekin hitz egin nahiko nuke eta hainbat galdera egingo nizkien, aurretik, agian umea nintzelako, pentsatu ere ez nituenak egin: zelakoa izan zen haien haurtzaroa, nolakoa izan zen gurasoak espetxera eraman zituzteneko momentu hura, zer jaten zuten, zerekin jolasten ziren, etab. Galdera arruntak dira, bai, ez dira galdera filosofikoak edo sakonak. Baina nire familiaren historia ulertzeko balio dute.\nIzan ere, gure gertuko historiaren pertsonaiak joan egiten dira, eta memoria galtzen da. Nahiz eta memoria hori gordetzen saiatu, ez da inoiz berdina izango, guri kontatutakoa guk kontatzea edo lehenengo pertsonan azaltzea. Honek ez du esan nahi ez dugula memoria hori gorde behar, ezta gutxiago ere. Haien hitzak bizirik mantentzea da gure lana. Baina egia da, apurka-apurka gertuko historiaren argi batzuk amatatzen ari direla.\nGaur egun erraza dirudi egiten dugun guztia gordetzea, egun bakar batean milaka argazki egiten ditugu. Egiten dugun guztia partekatu egiten dugu. Agian, etorkizun hurbil batean, iraganaren informazio asko izango dugu. Bitartean, saiatu gaitezen gure historia ez ahazten.


Kapitaina: Ez nuen ihes egin, txalupa batera erori nintzen\nEpailearen aurrean, Francesco Schettinok adierazi du milaka pertsonaren bizitzak salbatu zituela.\nFrancesco Schettino Costa Concordia ontziko kapitainak adierazi du ez dela egia istripuaren ostean ihes egin zuela: salbamendu-txalupa batera erori nintzen nahigabe, Corriere de la Sera egunkariak publikatu duenez. \nGertatuakoa ikertzen ari den epailearen aurrean egin ditu deklarazioak. Bertan,hondoratzearen unean agintea berak zeukala aitortu du.\nDeklaratu ostean, etxean giltzapetzeko agindua eman du instrukzioko epaileak.\nOntzian zegoela simulatu zuen, baina ihes eginda zegoen\nFrancesco Schettinok ontzian zegoela esan zuen Portuetako Kapitaintzarekin hitz egin zuenean, nahiz eta ordurako ez zegoen bertan, bidaiariak ebakuatzen hasi berritan, Il Corriera della Sera egunkari italiarrak argitaratu duenez.\nLarunbateko 00:32an Portuetako Kapitaintzarekin izan zuen lehen elkarrizketaren arabera, kostazainek zenbat bidaiari ebakuatu zituzten galdetu ziotenean, komandanteak 4.000 inguru erantzun zien, baina 40 lagun soilik zeuden ordurako ontzitik kanpo.\nPortuetako Kapitaintzako guardiako ofizialak ebakuazio prozesua zuzentzeko agindua eman zion eta ontzian zenbat haur eta emakume zeuden zenbatzeko eskatu zion. Komandanteak ontzian zegoela ziurtatu zion, baina ondorengo dei batean jada ez zegoela aitortu zuen.\n500 milioi euro inguruko kalteak\nCosta Concordia gurutze-ontziko aseguratzaileek 500 milioi euro inguruko kalteak aurreikusi dituzte, Financial Times Deutschland egunkariak argitaratu duenez.\nHondoratutako gurutze-ontziaren konpainiaren aseguratzaileen artean, Allianz alemaniarra, Axa frantziarra, Generali italiarra, XL Insurance estatubatuarra eta Sun Alliance britainiarra daude.\n67-75 milioi euroko inpaktua\nCosta Concordia itsasontziaren jabe den Costa Cruceros ontzi enpresa 67eta 74,9 milioi euro arteko galerak aurreikusi ditu aurtengo finantza kontuetan.\nHorrez gain, oraindik zehazteke dauden gastu gehiago izango dituztela ohartarazi dute komunikatu batean.\nInformazio gehiago:Eitb: Kapitaina: Ez nuen ihes egin, txalupa batera erori nintzen


"Boonie Bears: abentura historiaurrean", otsailaren 28tik aurrera, zinemetan\nPublikatuta: 2020/02/20 12:30 (UTC+1) Azken eguneratzea: 2020/02/24 13:12 (UTC+1)\nVick eta hartzak iraganean harrapatuta gelditu dira eta errealitatera itzuli nahi dute. Lortuko ote dute? HIRU3k pelikula hau ikusteko sarrerak zozkatuko ditu klubeko kideen artean.\n''Boonie Bears: abentura historiaurrean'' otsailaren 28an estreinatuko da\nZinema Euskaraz Zineuskadik sustatzen duen programari esker, Boonie Bears: abentura historiaurrean filma euskaraz iritsiko da zinema-aretoetara otsailaren 28an. 2020an Zinema Euskaraz programaren baitan estreinatuko den bigarren pelikula da.\nVick eta hartzak iraganean harrapatuta geratuko dira, buruan gauza bakarra duten animalia erraldoiz inguratuta: bazkaria.\nGure heroiak banatu egingo dira, eta Briarrek gerlari ausarta izan nahi duen Feifei otso gaztearekin egingo du topo. Bitartean, tribu batek Bramble eta Vick bahituko ditu eta tribuko liderra Vickerekin zeharo maiteminduko da.\nEz diote sekula horrelako abentura bati aurre egin. Lortuko al dute guztiak elkartu eta errealitatera itzultzea iraganean harrapatuta geratu baino lehen?\nLeon Ding da filmaren zuzendaria.\nBoonie Bears: abentura historiaurrean zinema-aretoan ikusteko aukera emango die HIRU3k klubeko kideei. Bi sarrera bikoitz zozkatuko ditugu zinema-areto hauetan ikusteko: Donostiako Antiguo Berri zinema, Gasteizko Gorbeia zinema, Bilboko GOLEM Alhondiga edo Iruñeko GOLEM La Morea. Sarrerek otsailaren 29ko eta martxoaren 1eko emanaldietarako balio dute.\nLortu Boonie Bears: abentura historiaurrean ikusteko sarrerak


Mendekuaz gain, anomalia | Mundua | Berria\nAEBek 1962an instituzionalizatu zuten Kubaren aurkako bahimendua. Gerra Hotzaren testuinguruan, Latinoamerikako lehenbiziko estatu sozialista desegitea zuen helburu.\nAnomalia historiko bihurtutako mendekuzko neurri baten kronika luzea da AEBek Kubari ezarritako bahimendua. Historia liburuetan aztertzen den aro batetik bizirik atera ziren atal ilunetako bat, Daviden eta Goliaten arteko borroka eternoaren adibideetako bat. Potentzia handi bati deseroso zitzaion herrialde txiki bateko sistema deuseztatzeko ezarritako zigor bat; bizilagun zuen herrialde batena, hain zuzen. Orain, handiak onartu du Gerra Hotza bukatu eta 25 urtera, bahimenduak ez daukala indarrean jarraitzeko zentzurik; txikiarentzat, inoiz ez du izan, eta erresistentzia heroiko gisa ospatuko du orain. Aro berri baten hasiera da, ikusmin handia sortuko duen aro batena.\nMundua anitz aldatu da blokeoa ezarri zenetik. Kuba AEBen Atzeko patioan zegoen aroa zen, Gerra Hotz betean. Fidel Castrok zuzendutako Armada Erreboltariak Fulgencio Batista diktadorea boteretik kendu zuen 1959an, eta Washingtonek hasieratik mesfidati begiratu zion Floridako kostatik 170 kilometrora gertatzen zenari. 1960an gobernu iraultzailea AEBen jabetzak nazionalizatzen hasi ondoren, Dwight Eisenhower presidente errepublikanoak lehenbiziko zigor neurriak ezarri zizkion Kubari, baina John Fitzgerald Kennedy demokrata izan zen 1962ko otsailean blokeoa instituzionalizatu zuena. Tarte horretan, harremanak are gehiago gaiztotu zituen gertakari bat izan zen: Giron hondartzako inbasio saialdia, 1961ean. Nagusiki iraultzatik ihesi joandako kubatarrek osatutako armada bat uhartea inbaditzen saiatu zen CIAk prestatu eta zuzendutako operazio batean, baina huts egin zuen. 1962ko urrian, berriz, jada blokeoa indarrean zegoenean, harremana behin betiko hondatuko zuen Misilen krisiak. SESB Sobietar Errepublika Sozialisten Batasuna misil nuklearrak ezartzen saiatu zen Kuban, eta hamabortz egunez AEBekin gerra nuklearra pizteko arriskua sortu zen. Washingtonek Moskuri hitzeman zion ez zuela Kuba inbadituko, baina blokeoari eutsi zion, horrekin sistema sozialista hondoratuko zuelakoan.\nBlokeoak AEBen merkatua, naturalena eta hurbilenekoa, itxi zion Kubari, baina lehenbiziko hamarkadan eragin mugatua izan zuen, SESBen eta bloke sozialistaren babesa baitzuen Habanak. Kubaren nekazaritza baliabide nagusia den azukrearen %85 herrialde horietara bideratzen zen, eta petrolioa salneurri berezietan lor zezakeen, krediturako interes tasa baxuekin eta ordaintzeko epe malguekin batera.\n1989-1991 bitartean, ordea, bloke sozialista eta SESB bera hondoratu zirenean, egoera erabat aldatu zen. Barne produktu gordina %35 murriztu zela kalkulatzen da. Jose Luis Rodriguez Garcia Ekonomia ministro ohiaren arabera, inportazioak ia erabat gelditu ziren, elikagaien %63, ia erregai dena eta ekoizpen manufakturatuen %80 bloke sozialistatik eskuratzen baitzuen Kubak. Testuinguru horretan, blokeoa gogortzea erabaki zuten AEBek, Europako sistema sozialistak desegin ziren bezala, Kubakoa ere hondoratuko zelakoan. Torricelli legea (1992) eta Helms-Burton legea (1996) dira horren adibideak. Bertze herrialdeetako enpresei isunak ezartzeko bidea ireki zuen Washingtonek horrela.\nHelburua lortu gabe\nHala ere, AEBek ez zuten helburua lortu, eta krisi garaiari eutsi zion Kubako sistema sozialistak. XXI. mendean sartzerakoan, gainera, bazkide berria agertu zitzaion Latinoamerikan: mugimendu bolivartarra. Gaur egun Venezuela da Kubaren bezero nagusia, baina Latinoamerikako herrialde gehienek, sostengu ekonomikoa ez ezik, politikoa ere eman diote Kubari, SESBen desegitearen ondotik pairatutako bakartzea gainditu duelarik.


Soja berdearen ernamuinak » Elika2o\nElikadura, Landare proteinak\nGaurkoan etxean egin berri ditugun soja berdearen ernamuinek dituzten propietateak azalduko dizkizuegu.\nSoja ernamuinak lortzea oso erraza da eta gainera elikagaietan oso aberatsa den produktu bat lortuko dugu; batez ere kalitate altuko proteinetan.\nProteina eta vitaminetan oso aberatsa.\nKarbohidratuetan daukan edukia meloiaren parekoa da.\nMeloiak daukan hainako bitamina A dauka.\nAguakateak bezain beste tiamina.\nSagar lehortu batek bezainbeste riboflabina.\nPlatanoak bezainbeste niazina.\nPiñak bezainbeste C bitamina.\nPapayak baino kaloria gutxiago.\n100eko balio nutritibo hipotetiko bat emango baliegu hazi edo aleei, honako hau ikusiko genuke:\nAlea birrintzen badegu, balio hori 100etik 10era jaitsiko da.\nAle horiek ernamuintzen baditugu, nutrizio balioa 100etak 1.000ra edo 10.000ra igoko da.\nZeren zai zaude probatzeko?\n(2012/05/14) Bitaminak: geroz eta gehiago, hobeto?\nPosted by admin at 14:38\tTagged with: bitamina, ernamuin, proteina, soja\nElikadura, elikagaiak eta nutrizioa Magnesioa, bizitzarako ezinbesteko minerala


Merkataritza, ostalaritza eta turismo mahaia - EH Bildu Gernika\nHasiera » Herria » Merkataritza, ostalaritza eta turismo mahaia\nMerkataritza, ostalaritza eta turismo mahaia\nmerkataritza, turismo, udala\nBizkaiko Foru Aldundiak igorritako datuen arabera, 2016an, Gernika-Lumora 140.000 turista inguru gerturatu ziren. Datu hauek, berez, onak izanda, merkataritza eta ostalaritzan eragin positiboa izango lukeela pentsa daiteke. Baina, zoritxarrez, badakigu hori ez dela horrela izan —ez erabat, behintzat—. Atzo prentsan argitaratutako albiste batean, merkatariek bisitari kopuru honek herriko komertzioetan zuen eragin eskasa salatzen zuten; hain zuzen, turistak herriko merkataritzara hurbiltzeko zerbait egin beharraz mintzatzen ziren.\nAipatutako datu horien arabera, gainera, astelehenetan izaten da bisitari kopuru handiena; ez dago esan beharrik, beraz, turistentzat merkatuak garrantzia duela. Hau kontutan izanik, turismoaren gaia zuzenean lotuta dago merkatari zein ostalaritzarekin, zalantzarik gabe.\nArgi dago turismorako, merkataritzarako eta ostalaritzarako osotasuneko plan baten beharra dagoela; eta, zer esanik ez, hori burutzeko arlo horretako eragileen parte hartzea eta elkarlana ezinbestekoak direla. Gainera, badago eragile horiek guztiak batzen dituen marko bat: Merkataritza, Ostalaritza eta Turismo mahaia, hain zuzen.\nMerkataritza sustatzeko bulegotik zein turismo bulegotik egindako ekimen oro —Eraberritu Gernika 2017 eta Gernika-Lumoren zerbitzu gida, besteak beste— onuragarriak eta ongi etorrian badira ere, ezinbestekoa da osotasuneko planarekin osagarritzea; eta, lehenago aipatu bezala, horretan herriko eragileak protagonista izatea. Hori horrela, ez dugu ulertzen marko hori 2016ko maiatzetik batu ez izana. Gernika-Lumoko EH Bildutik berehala mahai hori batzeko eskatu nahi diogu zinegotzi arduradunari.


ikasbil.eus: Dokuteka: Longa jenerala\nLonga jenerala Napoleonen kontra aritu zen gerrilari bizkaitarra izan zen. Napoleonen kontrako gerrillaburu aparta izan zen. Gerra merituengatik jenerala izendatu zuten. Longa jenerala amerikarra izan ezkero, hainbat filma eta liburutan izango genuke\nHamaika aldiz entzun izan dugu historia irabazleen ikuspuntutik kontatutako ipuin interesatua besterik ez dela. Has gaitezen gure eskola garaian ikasitakoari buruz pentsatzen ia Napoleonen garaiari buruz zer dakigun eta atoan Goyaren artelanak etorriko zaizkigu burura. Eman diezaiogun beste kolpe bat memoriari eta Wellington jeneralarekin batera telebistan ezagutu genuen Curro Jimenez etorriko zaigu burura.\nEspainiatik etorri zaigun historiari esker (har dezagun "esker" hori zentzu ironikoan) ez dugu jakin izan gure arbasoek ere Curroren neurri berdineko abenturak izan zituztela Grand Arméeren kontra. Imajina dezagun Carlos Sobera "Date el bote" telebista lehiaketan galdezka:\n¿ Ondo erantzun ezkero, hogeita hamar mila euro irabaziko dituzu. Nor zen Longa jenerala eta ze gerratan aritu zen?.\nImajinatzen dut lehiakidearen harridura aurpegia. "Nor ote da tipo hori?" bere buruari galdezka. "Gerra zibilean ala Vietnamekoan aritu ote zen alproja hori?" "Abizen horrekin ez ote da italiarra izango?"\nErantzun zuzena, idazki honen izenburuan daukagu: Longa jenerala bizkaitarra zen. Mallabikoa, zehatzago esanda, eta Napoleonen kontrako gerrillaburu aparta izan zen. Hamaika aldiz egin zion eraso Frantziako ejerzitoari, dirua, armak eta ekipamendua ohostutzen. Geroago Wellingtonekin batera zenbait batailatan aritu zen Napoleon guztiz menperatu arte. Gerra merituengatik jenerala izendatu zuten. Longa jenerala amerikarra izan ezkero, hainbat filma eta liburutan izango genuke protagonista eta den denok ezagutuko genuke. Mallabikoa izanda (elizaz Bolibarkoa) ez dute horrenbesteko oihartzunik izan bere ibilbideek.\nAhaztuta dauzkagun kontu hauek gogora ekartzeko erakusketa berezia antolatu dute Bolibarren, herriko museoan. Honez gainera, bere bizitzaren zenbait pasarte azalduko ditu Iñaki Peredak Larunbat honetan, arratsaldeko seietan, herriko eskoletan. Zalantzarik gabe, ezagutzen ez ditugun kontu historiko bitxiak ezagutzeko aukera aparta.


Confebask �bere lekuan� jarri ez izana egotzi dio LABek Lakuari - GARA\nLakuako Gobernuarekin desengainatuta dago LAB sindikatua, ostegunean Gasteizko Parlamentuan izandako eztabaidan, PSEren babesarekin, Confebasken jokabidea gaitzetsi ez izanagatik. Garbiñe Aranburu LABeko Negoziazio Kolektiboko idazkariaren arabera, EAJ, PSE eta UPyDk onartutako testuak agerian uzten du Urkulluren Gobernuaren «ahulezia», eta Parlamentuaren gainetik, indar ekonomikoek agintzen dutela.\nOlatz Arozenarekin batera egindako agerraldian, hitzarmen kolektiboen iraungitzearekin sortutako egoera konpontzeko instituzioen bitartekaritza eta inplikazioa beharrezkoak direla nabarmendu zuen Aranburuk. Ildo horretan, Lakuako Gobernuak eztabaida mahai gainean jarri izana aurrerapausotzat jo bazuen ere, uztailaren 5eko bilerak porrot egin eta gero urratsetan atzera egin duela salatu zuen.\n«Atzo [ostegunean] aukera paregabe bat galdu zen Confebask bere lekuan jartzeko eta erakusten ari den jarrera arduragabea salatzeko», nabarmendu zuen. Eztabaidaren emaitza txartzat hartu zuen Aranburuk, hitzarmenak abenduaren 31ra arte luzatzeko eskatzera mugatzen baita. LABen ustez, «talde parlamentarioak ez dira egon egoerak eskatzen duen mailan» eta gaineratu zuen «pozik dagoen bakarra» Confebask dela.\nHorren inguruan, EH Bilduren jarrera txalotu zuen «ausardia politikoa erakutsi duen bakarra» izan zelakoan. Balantzaren beste aldean kokatu zuen Joseba Egibarren (EAJ) jarrera. Confebask salatzeko «lehiaketan» sartuko ez zela ziurtatuz egin zituen adierazpenen aurrean, sindikatu eta patronalari ardura maila bera egoztea «onartezina» dela adierazi zuen Aranburuk, batik bat, «akordioa Confebaskek oztopatu zuenean».\nBestalde, PSEk eztabaidan hartutako papera ere salatu zuen eta EAJri babesa ematean bere hasierako posizioa «deskafeinatu» duela uste du Aranburuk, akordioa Confebaskek galarazi zuela onartzen duen arren, irizpide hori jasotzen ez duen zuzenketa bat sinatu duelako.\nGauzak horrela, Parlamentuan onartutako ebazpenak langileak inolako babesik gabe uzten dituela ohartarazi zuen. «Gobernuak badaki indar harremanak ez direla orekatuak», aitortu zuen. Hori dela-eta, Confebasken ezetzaren aurrean Lakuak ez badu ezer egiten, langileak desabantaila egoeran daudela aipatu zuen. «Ez da nahikoa bilera bat bermatzea, bermatu behar duena akordioa bera da», ohartarazi zuen.\nEgoera honen aurrean, datozen hilabeteak gogorrak izango direla iragarri zuen. Oraingoz, patronalak ez du akordio bat erdiesteko asmorik agertu eta horrek konfliktibitatea areagotuko duela baieztatu zuen Aranburuk. Izan ere, sindikatuek eta langileek argi ikusten dute ez dela «ez desobedientzia, ez intsumisio ariketarik egin behar» Urkulluk aurkeztu zuen proposamena jasotzen duen akordio batera iristeko.\n«Confebask maltzurkeriaz erabiltzen ari da arrazoizko pisurik ez daukan legalitate-ilegalitate eztabaida. Lan erreforma tresna bat da eta erabili egin nahi dute, baina ez daude derrigortuta herrialdeko hitzarmenak desagertzen uztera», azaldu zuen.\nAurrerantzean ere, herrialdeko hitzarmenen alde lanean jarraituko dutela ziurtatu zuen, eta, Arabako metalgintza adibide gisa jarrita, abisatu zuen ez dutela «edozer» sinatuko hitzarmenak «salbatzeko» aitzakiarekin. LABek negoziatzeko borondatea duela berretsi zuen eta bide horri eusteko determinazioa agertu zuen.\n«Badakigu presioaren fokua nagusiki LAB sindikatuan kokatzen saiatuko direla», aitortu zuen Aranburuk, baina enpresetan eta instituzioetan erantzuten jarraituko dutela adierazi zuen eta deia luzatu zien gainerako sindikatuei ere hori egin dezaten.\nGipuzkoako Aldundiak Adegirekin harremanak eten izana pauso «oso positiboa» dela uste du LABek, eta gainerako instituzioek bide hori hartu beharko luketela adierazi zuen. SEA patronalaren jarrera ere salatu zuen metaleko hitzarmenean eduki atzerakoiak sartzen saiatzeagatik.\nEl convenio de los centros de enseñanza, a los tribunales\nEl sindicato LAB ha interpuesto un recurso ante el Tribunal Superior de Justicia del País Vasco (TSJPV) para reclamar la ultraactividad del convenio de los centros de enseñanza de iniciativa social en la CAV. A través de un comunicado, LAB expone que la reunión que mantuvieron el jueves en Preco los sindicatos representados en los centros de iniciativa social y las patronales terminó sin acuerdo «debido a la actitud mostrada» por las direcciones de los centros.\nAmbas partes iban a dialogar sobre la decisión tomada por los centros religiosos de Kristau Eskola y la Asociación Independiente de Centros de Enseñanza (AICE) de «imponer el convenio estatal» en los centros de enseñanza concertada. LAB denuncia que las patronales «se mostraron en contra de continuar con la mesa negociadora y dieron por muerto el actual convenio del sector, según sus palabras».\nLa central reclama que se mantenga la vigencia del convenio sectorial, en tanto no se firme uno nuevo, y ha pedido la retirada de las notificaciones a los trabajadores que incluían las modificaciones de la condiciones laborales. GARA


Hotel suediar honek doako egonaldia oparituko dizu — Gaztezulo\nHotel suediar honek doako egonaldia oparituko dizu\nHotel suediar honek doako egonaldia oparituko dizu Trukean, soilik gauza bat eskatuko dizu; mugikorrari atseden ematea! https://www.gaztezulo.eus/albisteak/hotel-suediar-honek-doako-egonaldia-oparituko-dizu https://www.gaztezulo.eus/albisteak/hotel-suediar-honek-doako-egonaldia-oparituko-dizu/@@download/image/fw7m8hql8khet3xfkzii.jpg\nTrukean, soilik gauza bat eskatuko dizu; mugikorrari atseden ematea!\nZer da hotel batera iristean galdetzen duzun lehen gauza? Gelako zenbakia? Jatetxe gomendagarri bat? Hala Wifiaren pasahitza? Azken hau bada zure lehen aukera, beharbada zaila egingo zaizu hotel suediar honek plazaratu duen eskaintzarekin betetzea. Göteborg-en kokatutako Hotel Bellorak doako egonaldia oparituko dizu. Tentagarria, ezta? Hori bai, baldintza bat du eskaintzak; egonaldiak irauten duen tartean, mugikorra alde batera uztea.\nHain zuzen, sare sozialak alboratzen dituzula egiaztatzeko, hotelak Skärmfri izeneko lanpara bereziak jarri ditu gelatan; lanpara hauek Facebook, Instagram, Twitter eta bestelako sare sozialetako trafikoa neurtzeko gaitasuna dute. Hala, erabilera denbora gehiegizkoa izan denean, lanparek argi gorrira egiten dute salto.\nHau jakinda, gai izango zinateke egonaldiak irauten duen denbora tartean mugikorrari eta sare sozialei atseden emateko? Hala bada, hemen duzu izena emateko aukera!


Musikari eklektikoak edo grabaketa saioetako musikari apartak aipatzean, Antonio Serrano adibide gorena dugu, eta horregatik jo izan du estilo guztietako izarrekin.\nAhoko soinua flamenkoan sartzeagatik da askorentzat ezaguna, Paco de Luciaren taldekide ere izan baitzen. Tangoa maite dutenek Piazzola apartari bere musika-tresna maisutasunez uzteagatik ezagutuko dute eta jazz zaleek berak miresten zuen Toots Thielemans handiaren oinordeko bikainenetakoa bilakatu delako.\nIzan duen ibilbide luze, zabal eta arrakastasuaren ondotik, antzoki onenetako taula gainera hainbat aldiz igo eta gero, baina baita jazz klub ezkutuenetako zokoetara ere, orkestra sinfonikoekin errepertorio klasiko handienak jo ostean, flamenkoa, popa, tangoa etab. jorratu eta gero, madrildarrak bere sentitzen zuen egitasmo baten lider izateko beharra sumatu zuen, eta horrela jaio zen “Harmonious”. Loopen laguntzarekin, bere hatzak armonika eta teklatuen artean banatuz, oinarri erritmikoak eta melodiak tartekatuz, “Harmonuis” ikuskizunarekin ikusleak zur eta lur uzten ditu, musikaren historiari gainbegiratu bitxia eginez, genero eta estilo desberdinak gusto handiarekin nahastuta. Bere umoreak eta izaera atseginak baieztatzen dute ahoko soinuaren krak hau showman aparta ere badela.\nBilbaina Jazz Cluben Hileroko zikloan luxuzko hitzordu hau izango dugu, armonikaren maisu handienetako batekin, egun jazzak espainian duen itxaropen handienetakoa izateaz gain estudioko musikari eskatuenetakoa den Antonio Serranorekin.\nData: 2015eko apirilaren 17a


Zinemetan euskararen presentzia bermatuko duen zinemaren lege propioaren aldeko ekimena abiatu dute – KULTUR SHAREA\nSinadura bilketa bat jarri dute martxan Avaaz plataformaren bidez.\nHerritar talde batek Zinemak Euskaraz ekimena jarri du abian, zinemetan euskarazko filmak proiektatuko direla bermatzeko lege bat adostu eta indarrean jar dezaten. “Gure herrietako zinema aretoetan euskaraz eskaintzen diren filmek ez dute, inolaz ere, bermatzen euskaldunok zinema gure hizkuntzan ikusteko dugun eskubidea”, adierazi dute. Izan ere, “nahiz eta euskal hiztunok, kulturako beste hainbat esparrutan, euskaratik eta euskaraz aritzeko eta gozatzeko aukera zabala dugun (liburuak direla, musika, arte eszenikoak, egunkariak, aldizkariak, komunikabideak…), zinema aretoetan euskarak ez du dagokion lekurik”.\nHala, zinema aretoetan, jatorriz euskaraz ekoitzitako filmak ikusi nahi dituztela nabarmendu dute, baita euskarara bikoiztutako eta azpidatzitako produkzioak ere. Horretarako, zinemetan euskararen presentzia legez bermatuko duen zinemaren lege propioa behar dutela diote; “euskara, zinemetan ere, gaztelera eta frantsesaren pare egongo dela ziurtatuko duen legea; gure zinemetan eskaintzen den film bakoitzaren emanaldien erdia euskarazko bertsioan izango dela bermatuko duena, katalanek Kataluniako 20/2010 Zinemaren Legea duten eran”.\nBeraz, Eusko Jaurlaritzari, Nafarroako Gobernuari eta Euskal Hirigune Elkargoari eskatu dizkiete “euskaldunok euskaraz bizitzeko dugun eskubidea aintzat har dezatela eta errespetarazi dezatela, eta, zinema aretoetan ere, euskararen presentzia legez bermatuko duen zinemaren legea adostu eta indarrean ezar dezatela”. Horretarako sinadura bilketa bat abiatu dute Avaaz plataformaren bidez. Horretaz gain, ekimen honetako kideek jakinarazi dute jada hasiak direla Disney Euskaraz eta Netflix Euskaraz ekimenekin harremanetan.\nUdazkenean izango dira Bizkaiko, Nafarroako eta Xilaba txapelketak


EAEko BPG %3 eta enplegua %3,1 jaitsi dira 2020ko lehen hiruhilekoan – Ekonomiaren KZ\nEAEko BPG %3 eta enplegua %3,1 jaitsi dira 2020ko lehen hiruhilekoan\nMAIALEN MUSATADI / 2020-04-27/ Eustat estatistika erakundeak egindako hiruhileroko kontuen aurrerapenaren zenbatespenaren arabera, Euskal Autonomia Erkidegoko Barne Produktu Gordina (BPG) % 3 jaitsi da 2020ko lehen hiruhilekoan, iazkoarekin alderatuta, eta % 4,5 aurreko hiruhilekoarekin alderatzen bada, egutegi eta urtaro eraginak atera ondoren.\nEskaintzaren aldetik, atzerakada orokorra izan da sektore guztietan, neurri handiagoan edo txikiagoan, martxoko azken bi asteetan ekoizpen jarduera guztietan gertatutako aldaketaren edo geldialdiaren ondorioengatik.\nHalaber, enpleguak %3,1 egin du behera, dedikazio osoko baliokidetzako lanpostu gisa neurtuta, aurreko urteko hiruhileko berarekin alderatuta. Hiruhileko arteko terminoetan, egutegiaren eta urtaroen eraginak kendu ondoren, enplegua %4,1 muriztu dela zenbatetsi da. Neurri handi batean, martxoaren erdialdetik aurrera izandako aldi baterako erregulazioen kopuru oso handiari zor zaio enpleguaren jaitsiera.\nEustatek jakinarazi duenez, hiruhilekoko BPGren zenbatespena egiteko erabiltzen duen sistema adierazle ekonomikoen iragarpen batzuetan oinarritzen da, eta iragarpen horiek “ez dira ikusi” lehen hiruhileroko kontuen aurrerapena egiteko unean.\nHorrela, martxoko bigarren hamabostalditik aurrera covid-19aren izurriaren ondorioz hartutako ezohiko neurriek “garbi aurreikus ez daitekeen aurrekaririk gabeko jarduera ekonomikoaren gainbehera handia ekarri dute”.\n“Eragile ekonomiko guztiak azken asteetan bizitzen ari diren egoera oso korapilatsuak zaildu egiten du zenbatespen ekonomiko ororen oinarri den informazioa biltzea, are gehiago sisteman adierazle batzuen iragarpenik barne hartzen denean”, azpimarratu du.\nGauzak horrela, Eustatek adierazi du “zuhurtziaz” aztertu behar direla gizartea konfinatzeko aldi bat barne hartzen duten EAEko jarduera ekonomikoari buruzko lehen zenbatespenak.\nAzkenik, Eustatek ekainaren 5ean argitaratuko ditu 2020ko lehen hiruhilekoko BPGren eta enpleguaren zenbatespen bereiziak, aurrerapena egiteko unean eskura ez zegoen edo partzialki neurtua zen informazio koiunturala sartu ondoren.\n← Eusko Jaurlaritzak gizarte-laguntzen kontsultarako atari bat ireki du\nEAEn 104.000 langabe zenbatu dira lehen hiruhilekoan, iaz baino 4.900 gehiago →\nKobid-zorretarako laguntzak epea agortu du\n2021-09-20 2021-09-20 Libe García Kandina\nHorizonte 2020 programak 122 milioiko laguntza abiarazi du Covid-19a ikertzeko\n2020-05-25 2020-05-25 Andoni Beitia\n10 langile eta gehiagoko EAEko enpresen % 30,1 berritzaileak izan ziren 2018an\n2020-01-02 Andoni Beitia


Dantzatzen duen herria — dantzan.eus\nHemen zaude: Hasiera › Hemeroteka › Dantzatzen duen herria\nHerri baten istorioa kontatzen du ‘Dantza’filmak. Euskal dantza tradizionala haribihurturik, zentzumenen bidezko bidaiaegiten du Telmo Esnalen azken pelikulak.Zinema-aretoetan ikusgai da bigarren astez\nTxikitatik egin izan du dantza Telmo Esnalek (Zarautz, 1967). Zinema ikasketetan murgildu zenean mundu hori alde batera utzi zuen arren, beti izan du euskal dantza tradizionalaren inguruko proiektu bat egiteko gogoa. Urteberri on, amona filma egin ondoren, Koldobika Jauregi eskultorearekin batera hasi ziren proiektu berri batean pentsatzen eta, horri forma emateko, Juan Antonio Urbeltz koreografo eta folkloristarengana jo zuten. “Berak zabaldu zidan mundu bat niretzat erabat ezezaguna zena, dantzaren atzean dagoen sinbologia eta berak urte luzez egindako lan hipotesiak”, azaldu du zuzendari zarauztarrak. Horri buruz hitz egiten hasi zirenean, Esnalek berehala ikusi zuen pelikula bat egin zezaketela, “bazegoela zer kontatu” eta horretan hasi ziren, duela zazpi urte jada.\nGuztira 250 dantzarik hartu dute parte filmean. Irudietan, horietako batzuk. Behean, Telmo Esnal zuzendaria. (TXINTXUA FILMS / iker azurmendi)\nProzesu guzti horren emaitza da Dantza. Dantzaren bidez, herri baten istorioa kontatzen du filmak. Euskal dantza tradizionala oholtzatik ateraz, horren ikuspuntu berri bat ematen du Esnalen lan berriak. Dantza “nekazal munduarekin lotutako istorioa” dela dio bere zuzendariak. Izan ere, antzinako dantzak lurrarekin eta uztarekin lotuta zeudela konturatu zen Esnal, eta hortik abiatu zen kontakizunari forma emateko.\nFikziozko pelikula bat izan arren, filmak “herri baten istorioa” kontatzen duela dio zuzendariak: “istorio imajinarioa, baina unibertsala da. Pelikulak herri baten izaera kontatzen du, nolakoak garen. Ahaztuta ditugu natura eta gure inguruko gauzak, baina esentzian bizitza hori da: lurra landu, fruitua lortu bizitzeko eta ingurukoekin harremanak izan. Eta hori guztia agerian geratzen da gure dantzetan”.\nDantzen interpretazioari buruzko jakintza zabaldu du Esnalek Urbeltzekin. Izan ere, ezagutza historiko aparta izateaz gain, hainbat ikerketa eta hipotesiren sortzailea da folklorista eta antropologo nafarra. “Gauzarik bitxiena, gehien harritu ninduena izan zen Urbeltzek ezpata dantzaren inguruan egiten duen interpretazioa”, azaldu du Esnalek. “Beti pentsatu dugu ezpatena gerrarako dantza dela, baina berak ematen dion interpretazioa erabat ezberdina da, interesgarriagoa”. Ezpatie mandeulia da Durangaldean, eta beraz, ezpata dantza izurriteen kontrako dantza zela, garai hartan uzta izorratzea gerta zitzaizukeen gauza okerrenetakoa zelako. Dantza hori ekiditeko “arao” bat zen, beraz.\n“Inauteriak ere hortik datoz, inausi hitzetik;soka dantzaren sinbologia ere bai, gu herri bezala nolakoak garen azaltzen du, herri kolektiboa garela, komunitate bat. Euskal Herrian ez dugu figura historiko potenterik, ez dago heroirik”, azaldu du Esnalek. Bestalde, soka dantzak komunitate sentimendu hori kontatzen du, udaletxeetan dantzatzen zen, lehena alkatea eta azkena gazteena izanik, “transmisio intentzioa” dagoela dio Esnalek. Hala, hainbat dantza beste era batera interpretatzen hasi zen Esnal, istoriorako askatasun handia emanez.\nISTORIO UNIBERTSALAFilmean euskal dantza protagonista nagusia den arren, zuzendariak argi utzi du pelikulak ez duela Euskal Herriaren historia kontatzen. “Euskal dantzen bidez kontatzen da, bai, baina munduko beste toki batzuetan egiten dira antzeko dantzak, esaterako, Europa eta Asian. Ezpata dantzak Balkanetan ere egiten dira, zinta dantzak badaude beste leku batzuetan ere… Horietako bakoitzak bere ezaugarriak ditu, azkenean horien atzean dagoena berdina da herri guztietan”, uste du Esnalek. Istorioa “gurea” dela dio zuzendariak, baina izan daitekela Bulgariakoa ere. “Japonian ere badaude esanahi aldetik oso antzekoak diren elementuak: guk Mari dugu eta eurek antzekoa den pertsonaia bat dute. Horregatik diogu kontatzen duguna unibertsala dela”.\nDantza “pelikula dantzatua” dela kontatu dute filmaren egileek, dantza istorioa kontatzeko elementu garrantzitsua delarik. Dantzaren lengoaia eta zinearen lengoaiak uztartzen dira bertan. “Piezak lotzen doaz, pelikulak berak eraman egiten zaitu”, dio Esnalek. Dantza bakoitza zerbait kontatzeko erabili dute, denak batera istorio bat sortuz. “Balleta ikustera zoazenean istorio bat kontatzen dute, gu euskal dantzekin ez gara kapaz zerbait kontatzeko? Hor dago pelikularen hasierako beste gai inportante bat, gure dantzen bitartez istorio bat kontatu nahi izatea eta lortzea. Beste diziplinetan egiten bada, guk zergatik ez? Bodas de sangre flamenkoaren bidez dago kontatuta, dantza garaikidean istorioak kontatzen dira eta guk gauza bera egin dugu dantza tradizionalarekin”\nEuskal dantza tradizionalaren bidez istorio garaikide bat kontatzen du filmak. “Betiko dantzari beste ikuspuntu bat eman diogu”. Dantza tradizionala dantzatzen den momentuan garaikidea bilakatzen dela uste du Esnalek. Hala, dantzak eszenatokitik atera dituzte, ikuspuntu berri bat emanez: “Sekula ez da horrela ikusi euskal dantza;ohituta gaude euskal dantzak beste era batera ikustera, jantzi tradizionalekin eta oholtza batean. Hemen beste atmosfera batean kokatu ditugu”.\nPROZESU MALKARTSUA Zazpi urteko prozesu luzea izanagatik ere, ezer gutxi aldatu dute hasierako istorioa. “Dantzak ezagutzen joan ahala, horiek txertatu ditut filmean, egoera bat edo beste hobeto kontatu zezaketelako, baina ildo nagusiak ez du aldaketa nabarmenik izan”, azaldu du zuzendariak. Dena dela, ez da prozesu xamurra izan, duela lau urte laguntza bat jaso zuten, baina hortik aurrera zenbait geldiune egon direla kontatu du Esnalek, prozesua gehiegi luzatuz;gainera, finantzazio falta dela-eta birritan egon da pelikula ez egiteko zorian.\nBestelako zailtasunak ere izan dituzte. Dantza ez da “pelikula arrunt bat” eta filmatzea ere ez da erraza izan, Esnalen esanetan. “Kasu honetan, ezin izan dugu hilabete eta erdi edo zazpi astez ekipo osoarekin lanean aritu”, kontatu du zuzendariak. Horrez gain, urtaroek baldintzatu egin dute filmaren grabazio prozesua: zati batzuetarako udaberria behar zuten, udazkena beste batzuetarako… Horrek urte osoko prozesua izatea eskatu du. Horri gehitu behar zaio filmean parte hartu duten dantzariak ez direla dantzari profesionalak. Beraz, euren denbora librean aritu dira filma grabatzen. “Beti asteburuetan entseatu behar genuen, jaiegunetan edo oporretan. Dantzariek esfortzu handia egin dute, hori nabarmendu beharra dago”. Guztira 8 eta 82 urte arteko 250 dantzarik parte hartu dute filmean, Argia (Donostia), Duguna (Iruñea), Arkaitz (Añorga), Kezka (Eibar) eta Haritz (Elgoibar) dantza taldeetakoak, hain zuzen.\n25 minutuko zazpi dokumental ere grabatu dituzte ETBrentzat eta, horietan, Juan Antonio Urbeltzek sinbologia guzti horiek azaltzen ditu. Filma hobeto ulertzeko dokumental horiek ikustea beharrezkoa ez den arren, informazio osagarria izateko “lagungarriak” direla azaldu du Esnalek.\nAPUSTU ESTETIKOA Filmaren estetika Koldobika Jauregiren esku egon da. Esnalen hitzetan, “apustu estetikoa egin du Jauregik, jantziekin asko adieraziz”. Gidoiarekin erabat lotuta dago jantzitegia, istorioaren arabera diseinatu du eta horrek bisualki indar handia ematen dio lanari. “Ezpata dantzariak mandeuliak direla kontatzen ari bagara, jantziek hori islatu behar dute, nolabait”.\nZentzumenen bidezko bidaia da Dantza: naturako elementuak, musika, mugimenduak… Hasieratik argi zuten bisualki oso erakargarria izango zen filma egin behar zutela, baita soinu aldetik ere, eta horretarako, “atmosferak sortu” behar zituztela. Izan ere, dena dantzaren bitartez kontatzen da, ez dago apenas hitzik, eta hori oso ondo indartu behar zuten nola edo hala. “Dantza da protagonista, hitzak ere soberan daude”, zuzendariaren esanetan. Eta ez bakarrik musika, soinua ere asko zaindu da pelikulan. Pascal Gaignek Urbeltzen betiko musika hartu eta pisu zinematografikoa eman dio kontatzen ari direna babesteko, giroa sortzeko. Musikaz gain, Xanti Salvadorrek soinuaren diseinuan egindako lana nabarmendu du Esnalek. “Musika bezain garrantzitsua iruditzen zait, hainbat momentu daude musikarik ez dagoena baina bai soinua, kobazuloan, esaterako.\nZuzendariak dioenez, lan ikaragarria egin da kokapenak aukeratzen ere. Filma Gipuzkoa, Bizkaia, Nafarroa eta Lapurdiko hainbat tokitan filmatuta dago. Zaragozan ere grabatu zituzten sekuentzietako batzuk. Hasiera Bardeetan dago grabatuta, baina gero beste kolore batzuk behar zituzten: berdea, zuhaitzak… Arantzazuko (Gipuzkoa) klaustroa, Leitzako baserriak, Dimako kobazuloa…Teknikoki zailtasun handikoak izan diren eszena batzuk badaude filmean. Kobazulora iristea edo uraren gainean 54 pertsona dantzan jartzea, kasu. Azken hori Hendaian egin zuten, pilotalekua igerileku bihurtuta. Pilotalekuko hormak kroma gisa erabili zituzten eta sekulako muntaia egin behar izan zuten. Dantzariek hanka altxatzean urak egiten duen marrazkia ikustekoa da.“Erronka handia izan da eta antzematen da emaitzan”, uste du Esnalek.\nZinemaldiko Sail Ofizialean estreinatu zen Dantza eta zinema areto komertzialetan ikusgai dago jada. Orain publikoaren harrera ezagutzea baino ez da falta eta horretarako “gogotsu” dago Esnal. “Gogo itzela daukat jendeak ikus dezan, aurrestreinaldietan jendea oso gustura atera zen, kazetariak ere txundituta, oso ederra iruditu zitzaien”. Zuzendariak nabarmendu du mundu guztiari zuzendutako filma dela eta umeak ere zinemara joan daitezen animatu ditu. “Umeentzat ere bada, pelikulan umeak eta helduak agertzen dira. Finean, dantzatzen duen herri bat agertzen da”.


JOLASETAEKIN Jornada: IKASKETA-ZERBITZUA. Un proyecto colaborativo de utilidad social [6 abril, Barakaldo]\nDonostiako eta Gasteizko jardunaldietan izandako harrera ikusi eta gero, Bizkaian errepikatzea erabaki dugu [Gurutzetako Kultur Etxea]. Oraingo honetan, Barakaldoko Berritzegunea bidelagun izango dugu.\nMetodologia hau zabaltzen jarraitzeko eta hobeto ezagutzeko “IKASKETA-ZERBITZUA. Un Proyecto Colaborativo de Utilidad Social” jardunaldia antolatu dugu. Oraingo honetan hiru izango gara antolatzaileak: Zerbikas Fundazioa, Barakaldoko Berritzegunea eta Jolas eta Ekin. Jardunaldia apirilaren 6an Gurutzetako Kultur Etxean izango da eta bertan hurrengo hizlariak izango ditugu: Arantxa Etxebarria, Barakaldoko Berritzeguneko Zuzendaria; Rafa Mendia, I+ZSn aditua eta Zerbikas fundazioko kidea; eta metodologia hau aurrera eraman duten Euskadiko lau ikastetxeen esperientziak.\nBalejo Kalea, 4, 48903 Barakaldo, Bizkaia [Gurutzeta metro geltokia]\n(Metroz etortzea gomendatzen da oso hurbil baitago eta aparkatzeko zailtasun handiak daudelako)\nHAMK - HEZKUNTZAREN ALDEKO MUNDU KANPAINA EUSKADIN\nGatazka- eta larrialdi-egoeretan, hezkuntzarako eskubideari buruzko datuak gero eta kezkagarriagoak dira: 3tik 18 urtera bitarteko 75 milioi haur eskolatu gabe daude krisiren bat jazot...\nPOBREZIAREN AURKAKO ASTEA 2017 | urriaren 16tik 22ra\nPobreziaren Kontrako Nazioarteko Eguna dela eta, gizarte-erakundeetan dihardugunok mobilizaziorako deia egiten diogu gizarte osoari, pobrezia eta desberdintasuna desagerrarazteko neurri zehatzak...\nJarraian DBH-n lantzeko Jolas eta Ekinek garatutako 28 fitxa didaktikoak eskuragarri jartzen dizkizuegu. Material hau oso aproposa da Balio Etikoak ikasgaian lantzeko edo beste guztietan hu...


Baieztapen postalak doan\nClipart Izenburua: Doako Baieztapen Postalak\nDoako baieztapen postalak.\nEskubiderik gabeko marrazki bizidunen estiloko clipart-irudiak, komertzialak ez diren proiektuetan erabiltzeko. Doako baieztapen postalak. Gure irudiak dohainik deskargatu daitezke eta edozein Office programa estandarretan alda daitezke.\nDoako baieztapen postalak. Doako clip art ilustrazioak deskargatzeko eta inprimatzeko. Doako baieztapen postalak. Doako irudiak eskola, haurtzaindegia, ikasketak edo etxean fitxak diseinatzeko - eskulan orduak. Doako baieztapen postalak. Gure doako irudiekin, adibidez, gonbidapenak, zorion-txartelak edo lan-orriak diseinatu ditzakezu.\nDoako baieztapen postalak. Lehenespenez, clipart-irudi hau PNG edo JPG fitxategi gisa deskargatu daiteke. Apurka-apurka gure irudi-irudi guztiak libreki eskala daitezkeen formatu bektorialetan prestatzen eta argitaratzen ari gara inprimatze-kalitate hobea lortzeko. Irudi bakoitzaren azpian dagoen "Deskargatu bektore gisa" ikonoaren bidez adieraz dezakezu grafiko bat bektore gisa erabilgarri dagoen ala ez.\n421,05 KB (2300x1725 px)\nIrudi grafiko guztietan egindako arrakasta kopurua guztira: 26.727.998


Bermeoko hirugarren erakusleiho lehiaketa martxan da!\n-Azaroaren 4tik 11ra eman ahalko dute izena ekimenean parte hartu nahi duten merkatariek\n-Aurtengo edizioan, gainera, 7.000 euro banatuko dira sarietan\nBermeon, 2020ko azaroaren 3an.- Bermeoko Udalak, Bermeo Tuna World Capitalekin batera, ‘Bermeoko hirugarren erakusleiho lehiaketa’ martxan jarri du. Txapelketan kanpoaldera ematen duen erakusleihoren bat daukaten Bermeoko komertzioek parte hartu ahal izango dute eta izena emateko azaroaren 4tik 11ra bitartetan (biak barne) izango dute aukera. Horretarako, Berhaz bulegora hurbilduko beharko dira eta dokumentazioa aurkeztu. Aurten, gainera, sari bikainak emango dira. Izan ere, 7.000 euro banatuko dira sari guztiak kontutan hartuz.\nErakusleihoen lehiaketak herriko saltokiak indartzeko eta herrian kontsumoa suspertzeko helburua du eta “Nik, BermeON” kanpainaren barruan garatuko da. Aurtengo gaia honakoa izango da: Bermeoko nortasuna eta izaera. Esan bezala, 7.000 euro banatuko dira sari ezberdinetan:\n- Erakusleiho onenari saria, Bermeo Tuna World Capital elkarteak aukeratua: 3.000 euro\n- Erakusleiho onenari saria, epaimahaiaren bozketa: 2.000 euro\n- Erakusleiho onenari saria, herritarren bozketa: 1.000 euro\n- Herritarren parte-hartzea saritzeko 4 sari egongo dira, bakoitza 250 eurokoa.\nTxapelketak Bermeo Tuna World Capital elkartearen laguntza dauka eta elkarteak sari berezi bat emango du hegaluzea zein hegalaburra eta arrantza jasangarria nabarmentzen duen erakusleihorik onenari, eta horrez gain, jasangarritasunarekiko sentsibilitatea erakusten duenari. Bermeoko Udalak lehiaketan parte hartzeko deia luzatzen die herriko komertzio guztiei eta herritarrak bertoko dendetan erosketak egitera animatzen ditu.


GRABNI Txapelketaren barruan, Bizkaiaren eta Gipuzkoaren arteko partidua hartuko du Santanapek - Busturialdeko Hitza : Busturialdeko Hitza\nGRABNI Txapelketaren barruan, Bizkaiaren eta Gipuzkoaren arteko partidua hartuko du Santanapek\nEskuz binakako hiru partidu eta banakako bi partidu jokatuko dituzte zapatuan, 16:00etatik aurrera.\nFederazioen arteko GRABNI Txapelketaren 3. jardunaldiko hainbat partidu ikusteko aukera egongo da zapatuan (martxoak 30), Gernika-Lumoko Santanape frontoian. Bizkaia eta Gipuzkoa taldeetako pilotariak ariko dira zein baino zein gehiago, 16:00etatik aurrera.\nBizkaiko taldeari dagokionez, Ruiz de Infante eta Aldai izango dira nesken eskuz binakako nagusiak kategorian lehian. Eskuz binakako gazteen kategorian, Etxeita-Erkiaga izango da bikote bizkaitarra. 22 urtez azpikoen eskuz binakakoan Agirremalloa eta Ibarloza lehiatuko dira gipuzkoarren kontra.\nHalaber, Eskuz banakako bi partidu lehiatuko dituzte. Gazte kategorian, Urigoitia izango da Bizkaiko ordezkaria, eta 22 azpikoetan, berriz, Karregak.\nAraba vs Nafarroa eta Errioxa vs Iparralde izango dira asteburuko gainontzeko aurrez aurrekoak. Zehatz esateko, Arabak Nafarroa hartuko du etxean, eta Errioxak Iparralde.\nFinala maiatzean. Apirilaren 28an jokatuko dituzte GRABNI Txapelketaren finalerdiak, eta maiatzaren 5ean lehiatuko dituzte finalak.


AHAZTUAK 1936-1977 / OLVIDAD@S 1936-1977: DIKTADURAKO BIKTIMEI JUSTIZIA EGITETIK "HURBIL" DAUDE TXILEN\nDIKTADURAKO BIKTIMEI JUSTIZIA EGITETIK "HURBIL" DAUDE TXILEN\nDiktadura garaiko (1973-1990) erantzule kriminalak zehazten urrats garrantzitsua egin du Victor Montiglio Txileko epaileak. Bera izan zen Augusto Pinocheten aurkako prozesua abiarazi zuena; bera da orain giza eskubideen urraketekin zerikusia izan dutenak epaitzeko asmoa agertu duena. Zuzeneko erantzuleez gain, haien konplize eta kolaboratzaile izandakoak eramango ditu Justiziaren aurrera. Horregatik auzipetu ditu diktadorearen alde egin zuten 131 agente ohi, giza tragedia hura egiten lagundu zutelako. Atzo horietatik 11 atxilotu zituzten; denak marineak.\n«Ikerketaren amaieratik askoz hurbilago gaude», adierazi du Victor Montigliok, kriminal guztiak Justiziaren aurrera eramateko prozesu luzeari amaiera ikusten diola adierazteko asmoz. «Kuarteletan edozelan parte hartu zuten horiek guztiak ari gara ikertzen. Biktimei askatasuna kentzean zerikusirik izan zuten argitu nahi dugu». Montiglioren ikerketa judizialak orain arte egindakoetatik urrats bat haratago egin du hala: susmopean direnen taldea nabarmen handitu du, giza eskubideen urraketen berri izan baina horiek salatu ez zituen jendea ere atxilotzeko agindu baitu epaileak.\nBestalde, Manuel Valderrama epailearen aginduz, Sergio Moreno Saravia jeneral ohia ere atxilotu zuten atzo, Pinocheten banku-kontu sekretuen auziarekin zerikusia izan dezakeelakoan.\nOposizioko ehunka lagun desagerraraztea leporatzen diete besteei. Dena dela, auzipetu dituztenetatik erdiak, 60 gutxi gorabehera, inoiz ez dituzte aurrez halako delitu bategatik akusatu, eta orain arte egindako salaketen artean ere ez da haien izenik agertu. Horregatik uste du Montigliok diktadurako biktimei justizia egitetik hurbil daudela. Eta uste berekoa da Boris Paredes Barne Ministerioko Giza Eskubideen Bulegoko abokatua ere; hori dela eta, epaileari akusatuen erantzukizuna zehazten egindako lana aitortu dio.\nMontigliok auzipetutakoen artean Txileko armadako bost ofizial ohi daude: Cesar Manriquez, Manuel Carevic, Fernando Chaigneau, Luis Sovino eta Sergio Castillo -hilero, armadako kide gisa, soldata jasotzen jarraitzen duten agente ohien artean dago hori-. Halaber, epaimahaiak auzitan jarriko dituenen artean dira, besteak beste, 45 azpiofizial, aire armadako hamalau kide ohi, 11 marine, Ikerketa Poliziako sei eta 32 karabinari ohi.\nEta horietatik batzuk atxilotze zentro klandestinoetan presoei galdekatzen zieten bitartean zaintza lanak egiteagatik azaldu beharko dute epailearen aurrean. Beste zenbaitzuk oposizioko kideak sarraskitze esparruraino eramateagatik, baita DINA edo Polizia sekretuko brigada operatiboetako kide izanda Pinocheten aurkariak atxilotu eta torturatzeagatik ere.\nKasu ezagunak auzitan\nHiru kasutan parte hartutakoak dira, ustez, 131 auzipetuak: Kondor eta Colombo operazioetan, eta Conferencia Kalea kasuan desagerrarazi zituzten orain ikerketaren objektu bihurtutako ehunka lagun haiek. Azken horren barruan, halaber, Hamahiruen kasua izeneko beste batekin lotzen dituzten hainbat. Kondor Operazioa 1975ean hasi zuten, eta Hego Amerikako zerbitzu sekretuen koordinazioari esker, ezkerreko militanteak zapaldu eta desagerraraztea zuten helburu.\nColombo Operazioa, berriz, 1974 eta 1975. urteen artean prestatutako iruzurra izan zen, Txileko gizarteari desagertuak «nazioarteko marxismoaren» asmakizun zirela sinestarazteko. 119 jo zituzten desagertutzat diktadurako lehen urte haietan; alabaina, bertsio ofizialak zioen haiek Argentinan edo Brasilen hil zirela.\nAlderdi Komunistako lehen zuzendaritza klandestinoa atxilotu zuten Conferencia Kalea izeneko kasuan -lehen atxiloketak kale hartan egin zituztelako du kasuak izen hori-; DINAk zuzendaritzako kide guztiak bahitu ondotik hil zituen. Alderdi Komunistako bigarren zuzendaritza klandestinoarekin berdin egin zuten Hamahiruen kasua izenekoan -hamahiru ziren bigarren zuzendaritzako kideak; horregatik du izen hori-.\nArmada ere auzitan\nJustiziak urrats garrantzitsua egin du Augusto Pinocheten diktaduran giza eskubideak urratu zituzten guzti haiei erantzukizuna eskatuz. Alabaina, Txileko hainbat sektorek biktimek kriminaltzat jotzen dituzten horien aldeko keinuak egiten dituzte oraindik. La Nacion egunkariak argitaratutako berriak sortu du keinu horien inguruko azken polemika: Pinocheten garaiko hainbat «zapaltzailek» armadak emandako ordainsariak jasotzen dituzte. Militarrentzat aholku lanak egiteagatik, DINAko kide izandako hainbati 2.200 dolar inguruko soldata ematen diete.\nDiktadurako biktimen senitartekoak izan dira berriak asaldatu dituen lehenak. Isabel Allende diputatu sozialista eta Salvador Allende Txileko presidente ohiaren alabak, berriz, «gehiegikeriak egiteaz akusatutako horiei soldata ematea iraina» dela salatu du. Gobernuari, horregatik, gertatutakoa ikertzeko eskatu dio.\nGiza eskubideak urratu dituztelakoan, auzipetuta dauden hamalau agente ohi ditu soldatapean armadak gaur egun. Eta epaiketa zain bai, baina kondenarik jaso ez dutelako, Francisco Vidal Defentsa ministroak horien guztien errugabetasun presuntzioaren alde egin du. Dena dela, gertatutakoa ikertzeko batzorde parlamentario bat osatu dute.\n(Berria. 09 / 09 / 3)


[Kulturaldia] Hasteko, iazko Euskaraldiak utzitako arrastoa ezagutuko dugu - Usurbil - Noaua.eus\n[Kulturaldia] Hasteko, iazko Euskaraldiak utzitako arrastoa ezagutuko dugu\nNoaua Aldizkaria 2019-10-29 12:49\nNOAUA!ren aurtengo Kulturaldia abiatzeko duela urtebeteko Euskaraldiaren gainean egin den ikerketaren emaitzak ezagutuko ditugu, 2020ko edizioko xehetasunak ere bai, azaroaren 6an 18:00etan Potxoenean.\n2020ko Euskaraldirako izena emana du Usurbilek eta orain bai, hurrengo urteko ediziora begirako prestaketa lanak martxan dira ofizialki. Baina aurrez, estreinako edizioa guztiz borobiltzeke dugu. Iazko Euskaraldiak Usurbilen zer nolako arrastoa utzi duen jakitear gara. Gogoan izan, Usurbilgo Udalak Soziolinguistika Klusterrari Usurbil mailako azterlana enkargatu ziola. Milatik gora Ahobizi eta Belarriprestok Euskaraldia aurretik, amaitu berritan eta hiru hilabetera osatu genituen galdetegietan oinarritu duten ikerlana plazaratzeko prest dute; azaroaren 6an 18:00etan Potxoenean aurkeztuko dituzte emaitzak. 2020ko edizioaren gaineko xehetasunak aurkezteko baliatuko dute gainera ekitaldi bera. Euskaraldiari lotutako hitzorduak emango dio hasiera, ate joka dugun NOAUA!ren Kulturaldiari.\n-Lau lan talde osatu dira, entitateez, ekintzez, komunikazioaz eta koordinazioaz arduratzeko. Lan taldeetan izena emateko helbide honetako galdetegia bete: https://forms.gle/urLU7xxi26Jdc6RX7\n-Azaroak 6, 18:00 Potxoenean: Euskaraldiaren lehen edizioko emaitzen aurkezpena eta 2020ko edizioaren aurkezpena.\n-Argibide gehiagorako: usurbil@euskaraldia.eus / usurbil.euskaraldia.eus\nArrasto nabarmena Euskal Herrian\nZenbakitan oso argi azaldu zuten sustatzaileek, Euskaraldiak iraun zuen "11 egunetan 20 puntu igo da euskaraz dakitenei euskaraz egiteko joera". Euskaraldia amaitu eta hiru hilabetera, "abiapuntuko maila baino 5,6 puntu gorago geratu da".\nHala diote Euskaraldiko sustatzaileek iazko urte amaieran 225.154 lagunek Euskal Herrian egin zuten ariketa kolektibo hari buruz egin duten ikerlanaren emaitza nagusiek. Gogoan izan, ikerketak hiru fase izan zituen; Euskaraldia abiatu aurretik, amaitu berritan eta handik hiru hilabetera egin zuten neurketa, ekimenak parte hartzaile izan zituen Ahobizi eta Belarriprest-ei helarazi zitzaizkien galdetegien bidez.\nHizkuntza ohiturak euskalduntzea zuen xede nagusia Euskaraldiak. Helburua bete den edo ez, plazaratu berri den ikerketak argitu digu. "Euskaraldia gai izan da hainbat harremanetan hizkuntza jokaera berriak finkatzeko".\nGipuzkoa, gazteak eta Belarriprest-ak\nHerrialdeka, euskara gehien Gipuzkoan eta Ipar Euskal Herrian erabili da. Aldiz, erabileran hazkunde handiena, "euskaraz gutxien erabiltzen zutenak zeuden eramuetan nabaritu da, Araban, Bizkaian eta Nafarroan". Adin tarteei erreparatuz gero, gazteak nabarmentzen ditu ikerketak. "16-24 urte arteko gazteak Euskaraldian zehar euskara erabiltzeko joera handiena erakutsi dutenak izan dira, baina era berean horiek izan dira Euskaraldia amaitu eta hiru hilabetera jaitsiera handiena izan dutenak ere".\nAhobizien parte hartzearekin batera, Belarripresten irudia ere goraipatzen du Euskaraldiko ikerketak. "Euskaraldiak Belarripresten jokaera aktibatu du beren konpromisoak eskatzen zuenetik harago, Euskaraldiari esker euskara gehiago erabili baitute".\nEuskaraldiaren indarguneei dagokienez, parte hartzaileek haientzat jabekuntza ariketa izan dela diote. "Ohartu dira norberak uste baino gutxiago erabili ohi duela euskara, bai eta inguruan dauden euskaldunak uste baino gehiago direla ere. Taldetasuna sortu da, eta parte hartzaileek babesa sentitu dute hizkuntza ohiturak aldatzeko ahaleginean".\nHalere, Euskaraldiko mezuak euskal komunitatetik erdaldunera behar bezalako jauzia ez duela eman ohartarazten du. "Bestetik entitateen aldetik engaiamendu falta sentitu duenik ere bada. Ekimenari babesa agertu arren, hizkuntza erabileran aurrerapauso handirik ez dute erakutsi entitate horiek praktikan".\nEmaitza hauek aztertu eta hurrengo ekimenetarako ikasgaiak ateratzeko gonbita luzatzearekin batera, ikerketak 2020ko azaroaren 20tik abenduaren 4ra ospatuko den bigarren Euskaraldira begira jarri nahi gaitu. "Orduan izango dugu aukera ikerketan ikasitakoak praktikan jartzeko. Eta bitartean eutsi diezaiogun denok herriz herri antolaketa lanei".\nEUSKARALDIAREN GAINEKO IKERKETA\nEuskaraldia noiz izan zen: azaroak 23-abenduak 3.\nParte hartzaileak: 225.154 Euskal Herri osoan.\nIkerketan parte hartu zuen herritar kopurua: 18.383.\nParte hartzaileek egin zutena: 3 galdetegi osatu. Lehenengoa Euskaraldia hasi aurretik, bigarrena amaitu berritan eta hiru hilabete beranduago azkena.\nOharra: galdetegiekin batera, Euskaraldiko ikerketaren egileek, 20 herri hautatu eta bertako antolatzaile eta herritarren artean, 453 lekukotza bildu zituzten.\nEuskaraldiko ikerketaren txosten osoa hemen: euskaraldia.eus/wp-content/uploads/2019/09/Txostena_EUS.pdf


Buruko nekeak edo neke fisikoak eragindako egoera da estresa, eta, baliabide baino eskakizun-maila handiagoko egoeren aurrean, eragindako pertsonak gainezka egiten duenean gertatzen da; egoeraren aurrean erreakzionatzeko gaitasun ezak frustrazioa eragiten du. Lan esparruan azken urteotan gertatu diren aldaketa ugariak direla-eta, estresak eragindako gero eta kasu gehiago daude. Hauek dira arrazoietako batzuk:\n– Erabakietan parte hartu ezin izatea.\n– Gehiegizko erantzukizuna.\n– Ingurumen faktoreak (zarata, argiztapena, etab.).\n– Giro txarra lankideen artean.\n– Soldata baxuak.\n– Motibazio falta.\nErreakzio horrek osasunari eta pertsonen arteko harremanei eragin diezaieke, hala lan esparruan nola esparru pertsonalean. Lan estresak jotako pertsona batek sintomahauetakoren bat izan dezake, bai psikologikoak bai fisikoak:\n– Fisikoak: insomnioa, buruko mina, digestio motelak, gose eza, arazo kardiobaskularrak, diabetesa, inpotentzia, alopezia, giharretako mina, etab.\n– Psikologikoak: gehiegizko kezka, erabakiak hartzeko ezintasuna, suminkortasuna, ahazte etengabeak, kontzentratzeko ezintasuna, drogekiko mendetasuna, depresioa, etab.\nLaneko esparruan, patologia honek eragin negatiboa izan dezake pertsona horrek lanean duen errendimenduan. Egoerak lankideekiko eta buruekiko harremanetan eragiten badu, gatazkak sor daitezke eta harremana hondatu egin daiteke. Beste modu batean esanda, laneko estresak produktibitatea murriztu eta lan-giro txarra eragiten du.\nBestalde, erakundeetan estresa saihesteko, AEBko Segurtasunerako eta Lan Osasunerako Institutu Nazionalaren honako aholkuei jarraitu dakieke:\n– Langileen bizitza pribatuan gatazkarik eragiten ez duten lan-ordutegiak diseinatzea.\n– Langileei euren jardunean eragina duten erabaki edo ekintzetan parte hartzen uztea.\n– Lan-kargak langilearen gaitasunak eta baliabideak gainditu ez ditzan kontrolatzea, eta zeregin berriari ekiten hasi baino lehen indarberritzeko aukera edukitzea.\n– Zereginak modu zentzudunean eta estimulatzailean diseinatzea, langile bakoitzak bere erantzukizunpean izango duen zeregina ondo zehaztuta.\n– Gizarte interakziorako aukerak sortzea, lanean babes morala eta laguntza eskainita.\n– Ibilbide profesionalaren garapena sustatzea eta lan-egonkortasunaren inguruko gaian anbiguotasunak saihestea.\nBestalde, lanean estresa eragiten duten zenbait egoera kontrolpean mantendu daitezke, aholku hauei jarraituta:\n– Buruekin harremanetan egotea, lankideekin arazorik badago edo lantokiko ingurumen-egoerak kaltegarriak badira, adibidez.\n– Erlaxazio teknikak praktikan jartzea, kaltegarriak izan daitezkeen estres-egoerak kontrolpean izateko.\n– Kirola egitea eta osasuntsu jatea.\n– Behar besteko denboran lanetik deskonektatzea, burua argitzeko.\n– Egunean 7-8 orduz lo egitea.